Nyankopͻn wͻ hͻ? Adanseɛ bi wͻ hͻ a ɛkyerɛ sɛ Nyankopͻn wͻ hͻ?\nNyankopͻn wͻ hͻ? Hwan ne Yesu Kristo?\nAsɛmmisa: Nyankopͻn wͻ hͻ? Adanseɛ bi wͻ hͻ a ɛkyerɛ sɛ Nyankopͻn wͻ hͻ?\nMmuaeɛ: Onyankopͻn wͻ a ͻwͻ hͻ nyɛ biribi a yɛbɛumi agye atom anaa agye ho akyinnyeɛ. Twerɛ kronkron no ka sɛ ɛsɛ sɛ yɛde gyedie gye tom sɛ Onyankopͻn wͻ hͻ :” Na sɛ gyedie nni mu a obi ntumi nsͻ Onyakopͻn ani, na ɛsɛ sɛ deɛ ͻba Nyankopͻn nkyɛn no sɛ, ͻgye di sɛ ͻwͻ hͻ, na ͻyɛ wͻn a wͻhwehwɛ n’akyiri kwan no katuafoͻ”(Hebrifoͻ 11:6). Sɛ onyankopͻn pɛ a anka, ͻbɛtumi ayi ne ho adi akyerɛ wiase nyinaa sɛ ͻwͻ hͻ ampa. Nanso sɛ ͻyɛ saa a, anka gyedie biara ho nhia. “Yesu see no sɛ,‘Woahu me nti, na woagye adie; Nhyira ne wɔn a wonhunuiɛ na wͻgye die” (Yohane 20:29).\nYei nkyerɛ sɛ, adanseɛ biara nni hͻ a ɛkyerɛ sɛ Nyankopͻn biara nni hͻ. Twerɛ kronkron no ka sɛ,\n“Ɔsoro ka Nyankopͻn animuonyam kyerɛ, ewiem kyerɛ ne nsa ano adwuma. Da koro biara woro kyerɛ, na anadwo biara da nimdeɛ adi. Ԑnyɛ ͻkasa na ɛnyɛ nsɛm a wͻteɛ. Ɔsoro susuhama duru asase nyinaa so, na ne nsɛm duru wiase ano; wasi ntomadan ama owia ͻsoro hͻ” (Nnwom 19:1-4). Sɛ yɛhwɛ nsroma, sɛnea amansan yi yɛ kɛse fa, yɛhwɛ nnoͻma nwonwasoͻ a ɛwͻ amansan yi mu, hwɛ sɛnea owia tͻeɛ si yɛfɛ fa — ne nyinaa kyerɛ sɛ ͻbͻadeɛ Nyankopͻn bi wͻ hͻ. Sɛ yeinom mpo nnͻso mpo a, adanseɛ bi wͻ yɛn koma mu a ɛkyerɛ sɛ Nyankopͻn bi wͻ hͻ. Ɔsɛnkafoͻ 3:1 ka kyerɛ yɛn sɛ, “.....Ɔde mmerɛ santen ho adwene ahyɛ wͻn akoma mu”. Biribi wͻn yɛn mu pa ara a ɛma yɛhu sɛ biribi wͻ hͻ a ɛkͻ akyiri mpo kyɛn nkwa yi na obi wͻ hͻ a ͻboro wiase yei so koraa. Yɛbɛtumi agye yei ho kyim sɛ animdefoͻ, nanso Nyankopͻn wͻ yɛn mu ne nnoͻma a atwa yɛn ho ahyia a akyinnyegyeeɛ biara nni ho. Ԑmfa ho ne yei mpo no, twerɛ kronkron no bͻ kͻkͻ sɛ obi bɛgye kyim sɛ Nyankopͻn biara nni hͻ sɛ: “ Ogyegyentwie se n’akoma mu sɛ Nyankopͻn biara nni hͻ”(Nnwom 14:1). Ԑsiane sɛ nnipa dodoͻ no ara a wͻatena ase firi abakͻsɛm, wͻ amammerɛ nyinaa mu, anibie nyinaa mu ne ne nsase nyinaa so gye di sɛ Nyame bi wͻ hͻ, ɛsɛ sɛ biribi (anaa obi) wͻ hͻ ͻma yɛnya saa gyedie yi.\nDeɛ ɛfoa deɛ twerɛ kronkron no ka fa Nyankopͻn wͻ a ͻwͻ hͻ no , ne adanseɛ ahodoͻ bi a akyinnyegye biara nni ho. Deɛ edi kan ne ͻntͻnogyi deɛ no. Adanseɛ yi mu deɛ ɛnyɛ na koraa ne adwene ɛne Nyankopͻn de kyerɛ sɛ Nyankopͻn wͻ hͻ. Ԑfiri aseɛ kyerɛkyerɛ Nyankopͻn mu sɛ “ Obiara ne ne kɛseyɛ nsɛ“ Ԑkyerɛ mu sԑ, sɛ biribi wͻ hͻ no mu yɛ duru sene sɛ biribi nni hͻ, enti obi a ͻyɛ kɛseɛ sene obiara no, ɛsɛ sɛ ͻwͻ hͻ. Sɛ Nyankopͻn nni hͻ a, ɛneɛ na anka Nyankopͻn nyɛ obi yɛsusu sɛ ͻwͻ hͻ na anka sɛnea ͻkyerɛkyerɛ Nyankopͻn mu no bɛbͻ ne ho abira.\nDeɛ ɛtͻ so mmienu ne sɛnea wahyehyɛ nnoͻma ne kwan so ne kwan so no anaa teleogyika deɛ no Teleogyika deɛ no ka sɛ, sɛnea wahyehyɛ amansan yi ama ayɛ fɛfɛɛfɛ kama no a, ɛbɛyɛ sɛ ͻnwonofoͻ nwanwafoͻ bi wͻ hͻ a ͻyɛeɛ. Sɛ nhwɛsoͻ no, sɛ anka asase no bɛnn owia no pa ara anaa anka ɛkͻͻ akyi dodo firii owia no ho a, anka sɛnea anka ɛboa nkwa ɛwͻ so no, anka ɛntumi nyɛ sɛnea anka ɛreyɛ seesei no saa da. Sɛ nnoͻma a ɛwͻ amansan yi mu no daa nso kakra mpo firii sɛnea ɛteɛ no mpo a, anka biribiara a ɛwͻ asase no so bɛwuwu. Odds a ɛwͻ protein molecule a n’ankasa fͻͻmooe yɛ 1 wͻ 10243 biara mu. (kyerɛ sɛ 10 a yɛde ohunu a ne dodoͻ yɛ 243 aka ho). Cell baako mu no protein molecule ͻpepem pii na ɛwom.\nDeɛ ɛtͻ so mmiɛnsa a ɛtͻ asom ne sɛnea amansan yi si teɛ anaa kosmologika deɛ no. Deɛ ɛbɛkͻ so biara wͻ ne farebae. Amansan yi ne biribiara a ɛwͻ mu wͻ ne nsunsuansoͻ. Ԑsɛ sɛ bibiri na ɛkͻ so na ama biribi aba. Deɛ ͻma ɛsisi no ne Nyankopͻn.\nDeɛ ɛtͻ so nnan ne suban anaa moral deɛ no. Amammerɛ biara wͻ nnipa abakͻsɛm mu no wͻ mmara bi. Obiara nim deɛ ɛyɛ ne deɛ ɛnyɛ . Awudie, atorͻdie, korͻnobͻ ne brabͻne yɛ biribi a wiase nyinaa nnye nntom. Saa adwene a ɛma yɛhu papa anaa bͻne yi firi he, sɛ ɛnyɛ ͻkronkroni Nyankopͻn hͻ a?\nSɛ yeinom nyinaa da nkyɛn a, twerɛ kronkron ka kyerɛ yɛn sɛ nnipa bɛpo Nyankopͻn ho nimdeɛ a ɛyɛ nokorɛ turodoo na ɛmu da hͻ no na wͻakͻtie atorͻ. Romafoͻ 1:25 ka sɛ; “Ԑfiri sɛ wͻsesa Nyankopͻn nokorɛ no gyee atorͻ na wͻfɛree, na wͻsomm abͻdeɛ a wͻhyira no daa no. Amen.” Twerɛ krokron no sane kyerɛ sɛ nnipa nni anoyie biara sɛ wͻannye Nyankopͻn annnie: “. Na ɛfiri wiase bͻ so teteete na n’adeɛ a wͻnhunu a ɛne ne daa tumi ne nyamesu ada adi nnoͻma a ͻyɛeɛ no ho, enti na wͻnni anoyie biara” (Romafoͻ 1:20).\nNnipa binom nnye Nyankopͻn wͻ ͻwͻ hͻ no ntom ɛsiane sɛ “ɛnyɛ Nyansahu” anaa “adanseɛ pͻtee biara nni hͻ”. Nokorɛ a ɛwom ne sɛ, sɛ wͻnya gye tom sɛ Nyankopͻn wͻ hͻ a, ɛneɛ wͻbɛbu akontaa akyerɛ Nyankopͻn na wͻbɛhia ne fafiri. (Romafoͻ 3:23,6:23) Enti sɛ Nyankopͻn wͻ hͻ a ɛnneɛ yɛbɛbu yɛn nneyɛeɛ ho akontaa akyerɛ no. Sɛ Nyankopͻn nni hͻ a, anka yɛbɛtumi ayɛ nea yɛpɛ biara anka yɛmma hwee nha yɛn sɛ Nyankopͻn bɛbu yɛn atɛn. Yei nti na wͻn a wͻnnye nni sɛ Nyankopͻn wͻ hͻ no no mu pii gye adanedandie ho nkyerɛkyerɛ no tom saa no — yei ma wͻnya nnyinasoͻ a ɛmma wͻnnye Nyankopͻn nni. Nyankopͻn wͻ hͻ na obiara nim sɛ ͻwͻ hͻ. We a ebinom awe ahinam so de rekyerɛ sɛ Nyankopͻn biara nni baabira yɛ adanseɛ aɛkyerɛ sɛ ͻwͻ hͻ ampa.\nYɛyɛ dɛn hu sɛ Nyankopͻn wͻ hͻ? Sɛ Akristofoͻ no, yɛnim sɛ Nyankopͻn wͻ hͻ ɛfiri sɛ yɛne no kasa da biara. Yɛnnte ne nne ankasa sɛ ͻde rekasa akyerɛ yɛn, yete nka sɛ ͻbɛn yɛn, yɛte n’akanie ase, yɛnim ne dͻ, yɛn ani sͻ ne dom. Yei ada adi wͻn yɛn asetena mu a ɛnhia nkyerɛkyerɛmu biara kyerɛ Nyankopͻn no ara. Nyankopͻn nam anwanwakwan so agye yɛn na wasesa yɛn abrabͻ a ɛsɛ sɛ yɛgye tom na yɛhyɛ no animuonyam sɛ ͻwͻ hͻ. Adanseɛ yi ntumi nkokorͻ obiara wayɛ sɛ ͻnnye ntom sɛ Nyankopͻn wͻ hͻ berɛ a adanseɛ no mu da hͻ kann no. Awieeɛ koraa no, ɛsɛ sɛ yɛde gyedie na ɛgye tom sɛ Nyankopͻn wͻ hͻ. (Hebrifoͻ 11:6). Nyankopͻn mu gyedie a yԑnya nkyerɛ sɛ yɛrekͻ sum mu; na mmom ɛde yɛn rekͻ dan bi mu a nnipa pii gyinagyina mu dada a briribira deda yie mu.\nSan kͻ Akan home page\nHwehwɛ sɛnea wo ne Nyankopͻn bɛnante afebͻͻ\nHwehwɛ Sɛnea wobɛsrɛ fafri afiri Nyankopͻn hͻ\nNyankopͻn wͻ hͻ?\nDeɛn ne adwenesakra kwan?


Sɔhwɛ—Nea Bible Aka\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Malagasy Malayalam Maltese Myanmar Ndebele (Zimbabwe) Nepali Norwegian Oromo Pangasinan Papiamento (Aruba) Papiamento (Curaçao) Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Welsh Xhosa Yoruba Zulu\nAwaregyae, yare, ne obi ahonim anaa ne tiboa a ebu no fɔ. Weinom ne nneɛma bi a etumi to obi bere a wama sɔhwɛ ayi no. Dɛn na yɛbɛyɛ na saa afiri yi anyi yɛn?\nDɛn ne sɔhwɛ?\nSɛ ade bɔne bi retwetwe wo a, nea ɛkyerɛ ne sɛ bɔne resɔ wo ahwɛ. Mfatoho bi ni. Fa no sɛ woredi gua, ɛnna w’ani bɔɔ biribi a w’ani gye ho paa so. Prɛko pɛ na ebesii wo tirim sɛ, wubetumi awia ade no a obiara renkye wo. Nanso wo tiboa ka kyerɛɛ wo sɛ, nyɛ saa! Enti wuyii saa adwene no fii wo tirim na wokɔɔ wo baabi. Saa bere yi deɛ, yebetumi aka sɛ sɔhwɛ no anyi wo; woadi so nkonim.\nSɛ biribi bɔne resɔ wo ahwɛ a, ɛnkyerɛ sɛ woyɛ nipabɔnefo. Bible mpo ma yehu sɛ bɔne sɔ yɛn nyinaa hwɛ. (1 Korintofo 10:13) Nea yɛbɛyɛ wɔ sɔhwɛ no ho na ehia. Ebinom de wɔn adwene si akɔnnɔ bɔne no so saa ara, wobɛhwɛ no na wɔakɔyɛ bɔne. Ebinom nso deɛ, ɛbae ara, na wɔayi afi wɔn tirim efisɛ wobu no sɛ ɛyɛ bɔne.\n“Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada.”—Yakobo 1:14.\nSɛ bɔne bi resɔ wo ahwɛ a, adɛn nti na ɛsɛ sɛ woyɛ ho biribi ntɛm?\nBible ma yehu nneɛma a ɛkɔ so ansa na obi ayɛ bɔne. Yakobo 1:15 ka sɛ: “Sɛ akɔnnɔ [bɔne] no nyinsɛn a, ɛwo bɔne.” Sɛ yebetwa no tiaa a, yɛde yɛn adwene si bɔne so a, ebedu baabi no, ke-ara-ne-ke, yɛbɛyɛ bɔne no. Ɛte sɛ ɔbaa a ɔnyem. Ɛdan sɛ boɔ ara a ɔbɛwo. Nanso, yebetumi ayɛ ho biribi na akɔnnɔ bɔne amfa yɛn anyɛ nkoa. Yebetumi adi so nkonim.\nSƐNEA BIBLE BETUMI ABOA\nSɛnea yɛn adwene tumi sosɔ akɔnnɔ bɔne so no, saa ara nso na ebetumi ama agyae. Yɛbɛyɛ no sɛn? Ɛne sɛ yɛde yɛn adwene besi biribi foforo so. Ebetumi ayɛ dwumadi bi, nkɔmmɔ bi a yɛne yɛn adamfo bi abɔ, anaa nsusuwii foforo biara a ɛyɛ papa. (Filipifo 4:8) Sɛ bɔne bi sɔ yɛn hwɛ na yɛma enya yɛn a, ɛde ɔhaw bɛbrɛ yɛn. Ebi ne sɛ ebetumi asɛe yɛn som, yɛn apɔwmuden anaa anigye a yɛwɔ. Wei nso yɛ biribi a ɛsɛ sɛ yedwinnwen ho. (Deuteronomium 32:29) Mpaebɔ nso bɛboa paa. Yesu Kristo kaa sɛ: ‘Monkɔ so mmɔ mpae na moankɔ sɔhwɛ mu.’—Mateo 26:41.\n“Mommma wɔnnnaadaa mo: Onyankopɔn nyɛ obi a wosi no atwetwe. Na nea onipa gu no, ɛno ara na obetwa.”—Galatifo 6:7.\nWobɛyɛ dɛn asiesie wo ho ama sɔhwɛ?\nƐsɛ sɛ yehu sɛ sɔhwɛ yɛ nnaadaa anaa afiri a etumi yi nnipa a wɔn adwene mu nnɔ, wonsusuw nneɛma ho nkɔ akyiri anaa wonni suahu. (Yakobo 1:14) Yɛreka sɔhwɛ a etumi yi obi wɔ saa kwan no so paa a, ɛyɛ nna mu ɔbrasɛe. N’awiei yɛ ɔhaw pii.—Mmebusɛm 7:22, 23.\nYesu Kristo kaa sɛ: “Sɛ w’aniwa nifa reto wo hintidua a, tu na tow kyene.” (Mateo 5:29) Asɛm a Yesu kae yi yɛ kasakoa. Nea na ɔrekyerɛ ankasa ne sɛ, sɛ yɛpɛ sɛ yɛsɔ Onyankopɔn ani na yenya daa nkwa a, gye sɛ ɔkwan bi so no, yekum yɛn nipadua akwaa no wɔ nneɛma bɔne ho. (Kolosefo 3:5) Sɛ bɔne bi refrɛfrɛ yɛn a, ɛsɛ sɛ yesi yɛn adwene pi sɛ yɛnyɛ. Onyankopɔn somfo nokwafo bi kaa sɛ: “Mma m’aniwa nnhwɛ ahuhude.”—Dwom 119:37.\nƐwom, ɛnyɛ mmerɛw sɛ yɛbɛhyɛ yɛn ho so. Adeɛ yi, “honam no yɛ mmerɛw.” (Mateo 26:41) Enti mfomso mpa yɛn ho. Nanso sɛ yefi yɛn komam nu yɛn ho, na yɛyɛ nea yebetumi biara sɛ yɛremma bɔne no nka yɛn hɔ a, Yehowa Nyankopɔn a ɔyɛ yɛn Bɔfo no ‘behu yɛn mmɔbɔ na wadom’ yɛn. (Dwom 103:8) Hwɛ sɛnea wei ka koma!\n“Sɛ mfomso na wohwɛ a, O Yehowa, anka hena na obegyina?”—Dwom 130:3.\nShare Share Sɔhwɛ\nText Baabi a wubetumi atwe nneɛma akenkan NYAN! Adwuma Rebu Wo Kɔn Mu Anaa?\nShare Share NYAN! Adwuma Rebu Wo Kɔn Mu Anaa?\nAdwuma Rebu Wo Kɔn Mu Anaa?\nNYAN! Adwuma Rebu Wo Kɔn Mu Anaa?


Mateo 13 - Nkwa Asem (NA-TWI) | Biblica\nMateo 13 - Nkwa Asem (NA-TWI)\n1Da no ara, Yesu fii adi kɔtenaa mpoano. 2 Nnipakuw kɔɔ ne nkyɛn wɔ hɔ. Ɔkɔtenaa ɔkorow bi mu a na nnipakuw no nso gyinagyina mpoano hɔ. 3 Ofitii ase kyerɛkyerɛɛ wɔn abebu mu se, “Da bi okuafo bi kɔɔ n’afum koguu aba. 4 Ogu so regu no, aba no bi guu ɔkwan mu ma nnomaa bɛsosɔw ne nyinaa. 5 Ebi nso koguu abotan so. Ankyɛ na aba no fifii. 6 Esiane sɛ na dɔte a ɛwɔ abotan no so no sua no nti, owia bɔɔ so no ne nyinaa hyewee. 7 Aba no bi nso guu nsɔe mu. Efifii no, nsɔe no kyekyeree no ma ewui. 8 Nanso aba no bi guu asase pa mu. Enyinii, sow aba mmɔho aduasa; ebi aduosia, ɛnna afoforo nso, ɔha. 9 Nea ɔwɔ aso no, ma ontie!”\nNA-TWI : Mateo 13


Exodus 38 | Intanɛt So Bible| Wiase Foforɔ Nkyerɛaseɛ\n38 Afei ɔde ɔkanto dua yɛɛ afɔremuka a wɔbɛbɔ ɔhyew afɔre wɔ so. Ɔyɛɛ no ahinanan, kyerɛ sɛ ne ntwemu yɛ basafa anum, na ne tɛtrɛtɛ nso yɛ basafa anum. Ne tenten de, ɛyɛ basafa abiɛsa.+ 2 Na ɔyɛɛ mmɛn+ tuatuaa n’apɔw anan no so. Mmɛn no fi dua koro no ara mu, na ɔde kɔbere duraa ho.+ 3 Ɛno akyi no, ɔyɛɛ afɔremuka no ho nneɛma nyinaa, ade a wɔde bɛsesaw nsõ, sofi, nyaawa, adinam, ne ogya nkukuwa. Kɔbere na ɔde yɛɛ ɛho nneɛma nyinaa.+ 4 Ɔde kɔbere yɛɛ nkantankantan de hyɛɛ afɔremuka no mfinimfini.+ 5 Na ɔyɛɛ nkawa anan a wɔde nnua nteaanteaa bɛhyehyɛ mu wɔ ntwea anan no so wɔ kɔbere nkantankantan no ho. 6 Afei ɔde ɔkanto yɛɛ nnua nteaanteaa no na ɔde kɔbere duraa ho.+ 7 Ɔde nnua no hyehyɛɛ nkawa a ɛwɔ n’afã abien no mu na wɔde asoa.+ Ɔde nnua yɛɛ no sɛ adaka a ɔkwan da mu.+ 8 Ɔde kɔbere yɛɛ ɛsɛn+ ne ne nnyinaso. Mmea a wɔbɛsom wɔ ahyiae ntamadan no ano no nhwehwɛ na wɔde yɛe.+ 9 Afei ɔyɛɛ adiwo.+ Na ɔde nwera a wɔanwene yɛɛ ntama sensɛn ɔfã a ɛhwɛ Negeb, wɔ anafo fam no. Na ne ntwemu yɛ basafa ɔha.+ 10 Ɔde kɔbere yɛɛ adum aduonu ne nnyinaso aduonu no. Na ɔde dwetɛ yɛɛ adum no mpɛɛwa ne ne nkawa.+ 11 Ɔfã a ɛhwɛ atifi fam no nso yɛ basafa ɔha. Na ɔde kɔbere yɛɛ adum aduonu ne nnyinaso aduonu, na ɔde dwetɛ yɛɛ ɛho mpɛɛwa ne nkawa+ no. 12 Ɛdefa adiwo no tɛtrɛtɛ ho no, ɔde nwera basafa aduonum sɛn ne fã a ɛhwɛ atɔe fam. Ɛhɔ de, ɔyɛɛ adum du sisii nnyinaso du+ so. Na ɔde dwetɛ yɛɛ adum no ho mpɛɛwa ne nkawa no. 13 Na ne fã a ɛhwɛ apuei fam no nso yɛ basafa aduonum.+ 14 Na ɔyɛɛ adum abiɛsa sisii nnyinaso abiɛsa so+ wɔ ɔpon no nifa, na ɔde ntama basafa dunum sɛn so. 15 Ɔyɛɛ adum abiɛsa sisii nnyinaso abiɛsa no so wɔ ɔpon no benkum nso, ɔfã ha ne ha,+ na ɔde ntama basafa dunum sɛn so. 16 Ɔde nwera a wɔanwene na ɛyɛɛ ntama a ɛsensɛn adiwo no ho nyinaa. 17 Kɔbere na ɔde yɛɛ adum no nnyinaso nyinaa. Na ɔde dwetɛ yɛɛ adum no mpɛɛwa ne ne nkawa. Na ɔde dwetɛ duraa adiwo hɔ adum no nyinaa so, na ne nhyiae so nso, ɔde dwetɛ na ɛyɛe.+ 18 Na adiwo no pon ano nso, ɔde ahama bruu ne tankɔkɔɔ ne koogyan ne nwera+ nwenee nkataano a ne ntwemu yɛ basafa aduonu sɛn hɔ. Na efi soro besi fam nso yɛ basafa anum, te sɛ ntama a ɛsensɛn adiwo no ho no.+ 19 Na adum anan ne nnyinaso anan no yɛ kɔbere. Ɛho mpɛɛwa yɛ dwetɛ na ɔde dwetɛ duraa adum no so, na ɔde dwetɛ yɛɛ ne nhyiae so. 20 Na mpɛɛwa a wɔde yɛɛ ntamadan no ne adiwo no ho adwuma nyinaa yɛ kɔbere.+ 21 Sɛɛ na wobuu nneɛma a wɔde yɛɛ Adanse ntamadan+ no ano. Mose na ɔmaa Lewifo+ a ɔsɔfo Aaron ba Itamar+ da wɔn ano no sesee biribiara buu ano. 22 Na Hur ba Uri ba Besalel+ a ofi Yuda abusuakuw mu no yɛɛ nea Yehowa hyɛɛ Mose no nyinaa. 23 Ná Ahisamak ba Oholiab+ a ofi Dan abusuakuw mu no ka ne ho. Saa ɔbarima yi yɛ odwumfo a otumi de asaawa di adwini na ɔde ahama bruu ne tankɔkɔɔ ne koogyan ne nwera nwene nneɛma. 24 Sika kɔkɔɔ a wɔde yɛɛ adwuma kronkron no, kyerɛ sɛ sika kɔkɔɔ a wɔde bae sɛ ohim afɔre+ no nyinaa ano si dwetikɛse aduonu akron ne nnwetɛbona ahanson aduasa, sɛnea wobu dwetɛbona+ ano wɔ kronkronbea hɔ no.+ 25 Dwetɛ a asafo no mu nnipa a wɔkan wɔn no de bae no si dwetikɛse ɔha ne nnwetɛbona apem ahanson aduɔson anum, sɛnea wobu dwetɛbona ano wɔ kronkronbea hɔ no. 26 Obiara a wɔkan no a wadi mfe aduonu anaa nea ɛboro saa no de dwetɛbona fã bae,+ sɛnea wobu dwetɛbona ano wɔ kronkronbea hɔ no, na wɔn nyinaa ano si mpem ahansia ne abiɛsa, ahanum aduonum.+ 27 Dwetɛ a wɔde yɛɛ kronkronbea no nnyinaso ne ntwamutam no nnyinaso ano si dwetikɛse ɔha. Nnyinaso ɔha no yɛ dwetikɛse ɔha, kyerɛ sɛ nnyinaso+ biara yɛ dwetikɛse biako. 28 Na ɔde nnwetɛbona apem ahanson aduɔson anum yɛɛ adum no mpɛɛwa, na oduraa ho ka boom. 29 Na kɔbere a wɔde bae sɛ ohim afɔre no ano si dwetikɛse aduɔson ne nnwetɛbona mpem abien ahanan. 30 Ɔde eyi nso yɛɛ nnyinaso a ɛwɔ ahyiae ntamadan no ano ne kɔbere afɔremuka ne kɔbere nkantankantan a ɛda so no, ne afɔremuka no ho nneɛma nyinaa, 31 ne nnyinaso a ɛwɔ adiwo no ho nyinaa, ne adiwo no pon no nnyinaso, ne mpɛɛwa+ a ɛwɔ ntamadan no ne adiwo no ho nyinaa.


箴言 26 CCB – Mmɛbusɛm 26 ASCB | Biblica\n箴言 26 CCB – Mmɛbusɛm 26 ASCB\n1Sɛdeɛ sukyerɛmma te ahuhuro berɛ anaasɛ osutɔ te wɔ otwa berɛ no\nsaa ara na animuonyam mfata ɔkwasea.\n2Sɛdeɛ apatuprɛ tuo anaasɛ asomfena tu danedane ne ho no,\n3Ɔkafoɔ abaa wɔ hɔ ma ɔpɔnkɔ, nnareka wɔ hɔ ma afunumu,\nna abaa wɔ hɔ ma nkwaseafoɔ akyi.\n4Nhwɛ ɔkwasea agyimisɛm so mma no mmuaeɛ,\n5Gyina ɔkwasea agyimisɛm so ma no mmuaeɛ\nanyɛ saa a ɛbɛyɛ no sɛ ɔnim nyansa.\nɛte sɛ woatwa wʼankasa nan anaasɛ woafrɛ basabasayɛ.\nyɛ abɛbusɛm a ɛda ɔkwasea ano.\n8Ɛboɔ a wɔakyekyere afam ahwimmoɔ so,\nte sɛ animuonyam a wɔde ama ɔkwasea.\n9Nkasɛɛ dua a ɛkura ɔkɔwensani no\nte sɛ abɛbusɛm a ɛda ɔkwasea ano.\n10Deɛ ɔbɔ ɔkwasea anaa obi hunu paa no\nte sɛ agyantoni a ɔpira nnipa kwa.\n11Sɛdeɛ ɔkraman sane kɔ ne feɛ ho no,\n12Woahunu obi a ɔyɛ onyansafoɔ wɔ nʼankasa ani so?\nAnidasoɔ pii wɔ ɔkwasea mu sene no.\n13Ɔkwadwofoɔ ka sɛ, “Gyata wɔ ɛkwan no mu,\ngyata nenam mmɔntene no so!”\n14Sɛdeɛ ɛpono di akɔneaba wɔ ne mponterɛ so no,\nsaa ara na ɔkwadwofoɔ twa ne ho wɔ ne mpa so.\n15Ɔkwadwofoɔ de ne nsa si aduane mu,\nna ɛyɛ no aniha sɛ ɔbɛyi akɔ nʼano.\n16Ɔkwadwofoɔ yɛ onyansafoɔ wɔ ɔno ankasa ani so\nsene nnipa baason a wɔdwene asɛm ho na wɔabua.\n17Obi a ɔsɔ ɔkraman aso twe noɔ no\nte sɛ obi a ɔretwam na ɔde ne ho kɔfra ntɔkwa a ɛmfa ne ho mu.\n18Ɔbɔdamfoɔ a ɔtoto atuo\nanaa agyan kɔdiawuo no\nna ɔka sɛ, “Na mede redi agorɔ!”\n20Yensin hi a, ogya dum;\nnsekuro nni hɔ a ntɔkwa toɔ twa.\n21Sɛdeɛ gyabidie dane gyasramma na anyina dane ogya no,\nsaa ara na ntɔkwapɛfoɔ hyɛ ntɔkwa mu kutupa.\n22Osekuni anom asɛm te sɛ mfremfremadeɛ;\nɛwurawura kɔ onipa akwaa mu nyinaa.\n23Sɛdeɛ wɔde dwetɛ fi adura asankago ho no\nsaa ara na anoɔdɛ kata amumuyɛ akoma so.\n24Onipa bɔne kasa te sɛ deɛ ɔyɛ,\nnanso nnaadaa ahyɛ nʼakoma ma.\n25Ɛwom sɛ ne kasa yɛ dɛ deɛ, nanso ɛnnye no nni,\nɛfiri sɛ akyiwadeɛ nson ahyɛ nʼakoma ma.\nnanso nʼamumuyɛsɛm bɛda adi wɔ badwa mu.\n27Sɛ onipa tu amena a, ɔbɛto mu;\nsɛ onipa pire ɔboɔ a, ɛbɛsane aba ne so.\n28Atorɔ tɛkrɛma kyiri wɔn a ɔgu wɔn ho fi,\nna nnaadaa ano de ɔsɛeɛ ba.\nASCB : Mmɛbusɛm 26


2 Samuel 1 NVI - 2 Samuel 1 AKCB\nDawid Te Saulo Wu\n1Saulo wu akyi no, Dawid san fii nkonim a odii Amalekfo so no mu bɛtenaa Siklag nnaanu. 2Ne nnansa so no, ɔbarima bi fi Saulo nsraban mu a watetew ne ntade mu, atu mfutuma agu ne ti mu, de rekyerɛ sɛ ɔretwa adwo bae. Oduu Dawid nkyɛn no, ɔdan ne ho hwee fam nidi mu.\n3Dawid bisaa no se, “Ɛhe na wufi?”\nObuae se, “Maguan afi Israel nsraban mu.”\n4Dawid bisaa no se, “Na ɛyɛɛ dɛn? Ɔko no kosii dɛn?”\nƆkae se, “Mmarima no guan fii akono. Bebree totɔe. Na Saulo ne ne babarima Yonatan nso atotɔ.”\n5Enti Dawid bisaa aberante a ɔbɛbɔɔ no saa amanneɛ no se, “Ɛyɛɛ dɛn na wuhuu sɛ Saulo ne ne babarima Yonatan awuwu?”\n6Aberante no buae se, “Mikofii Gilboa bepɔw so, na mekɔtoo sɛ Saulo sɛn ne peaw so a atamfo no nteaseɛnam ne nʼapɔnkɔsotefo mmɛn no ara. 7Ɔdan ne ho a ohuu me no, ɔteɛɛ mu frɛɛ me se memmra. Mibisaa no se, ‘Menyɛ dɛn?’\n8“Obisaa me se, ‘Wo ne hena?’\n“Mibuaa no se, ‘Meyɛ Amalekni.’\n9“Na ɔsrɛɛ me se, ‘Begyina me so na kum me, na me ho yeraw me yiye, na mepɛ sɛ me wu.’\n10“Enti migyinaa ne so kum no, efisɛ na minim sɛ tebea a ɔwɔ mu no, ɔrennya nkwa. Na mituu nʼahenkyɛw a ɛhyɛ no no ne nʼabasa so atweaban no sɛ mede rebrɛ wo, me wura.”\n11Dawid ne ne mmarima no tee asɛm no, wɔde awerɛhow sunsuan wɔn ntade mu. 12Wotwaa ho agyaadwo, sui, bua daa da mu no nyinaa wɔ Saulo ne ne babarima Yonatan wu ne Awurade asraafo ne Israelman sɛ wɔn mu pii wuwuu saa da no.\n13Na Dawid bisaa aberante a ɔbɛbɔɔ wɔn saa amanneɛ no se, “Wufi he?”\nNa obuae se, “Meyɛ ɔhɔho Amalekni a mete mo asase so.”\n14Dawid bisaa no se, “Na wunsuro sɛ wukum obi a Awurade asra no no?”\n15Dawid ka kyerɛɛ ne mmarima no mu baako se, “Kum no!” Enti ɔbarima no twee nʼafoa de wɔɔ Amalekni no, kum no. 16Na Dawid kae se, “Wʼano ayi mmusu ama wo ama woawu, efisɛ wo ara na wokae se woakum obi a Awurade asra no no.”\n17Na Dawid too kwadwom maa Saulo ne Yonatan. 18Na ɔhyɛɛ sɛ wɔnkyerɛ nnipa a wɔwɔ Yuda nyinaa to. Wɔtoo no din sɛ agyan dwom a wɔakyerɛw wɔ Yasar Nhoma mu.\n19“Wʼanuonyam ne wʼahosɛpɛw, Israel, awu da mmepɔw so!\nAkofo akɛse atotɔ!\n20“Monnka asɛm yi wɔ Gat,1.20 Gat ne Askelon yɛ Filisti nkurow.\nna Filistifo abɔ ose!\nMonnka wɔ Askelon mmɔnten so,\nna abosonsomfo anserew ahosɛpɛw mu.\nmma obosu anaa osu ntɔ ngu wo so\nanaa wo nsian so.\nEfisɛ ɛhɔ na woguu ɔkofo kɛse no akokyɛm ho fi;\nwɔremfa ngo nsra Saulo nkatabo ho bio.\n22“Saulo ne Yonatan kunkum wɔn atamfo ahoɔdenfo!\nWɔamfi akono amma no nsapan.\nwɔn mu antetew da, nkwa ne owu mu.\nNa wɔn ho yɛ hare kyɛn akɔre;\nna wɔn ho yɛ den kyɛn gyata.\nefisɛ ofuraa mo ntama pa,\nhyehyɛɛ mo sikakɔkɔɔ agude.\n25“Akofo akɛse atotɔ akono.\nYonatan awu da mmepɔw no so.\n26Misu wo, me nua Yonatan!\nNa wosom me bo yiye.\nNa wo dɔ a wowɔ ma me no yɛ nwonwa;\nemu dɔ sen ɔbea dɔ!\n27“Hwɛ sɛnea akofo akɛse atotɔ!\nƆko mu akode ayerayera!”\nAKCB : 2 Samuel 1


2 Samuel 19 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nSamuel Nhoma a Ɛto So Abien 19:1-43\nDawid suu Absalom (1-4)\nYoab kaa Dawid anim (5-8a)\nDawid san baa Yerusalem (8b-15)\nSimei srɛɛ bɔne fakyɛ (16-23)\nƐbɛdaa adi sɛ Mefiboset nyɛɛ bɔne (24-30)\nƆhyɛɛ Basilai anuonyam (31-40)\nAkasakasa baa mmusuakuw no ntam (41-43)\n19 Wɔkɔka kyerɛɛ Yoab sɛ: “Ɔhene resu, na ɔredi Absalom wu no ho awerɛhow.”+ 2 Enti nkonimdi* a ɛbaa saa da no dan awerɛhow maa mmarima no nyinaa, efisɛ wɔtee sɛ ɔhene resu ne ba no. 3 Saa da no, mmarima no baa kurow no mu+ dinn sɛnea nnipa a wɔadi nkogu wɔ ɔko mu de aniwu guan no. 4 Ɔhene de ade kataa n’anim, na ɔkɔɔ so sui denneennen sɛ: “Me ba Absalom! Absalom, me ba yi, me ba yi!”+ 5 Na Yoab baa ɔhene nkyɛn wɔ ofie hɔ bɛkae sɛ: “Wo nkoa a wɔagye wo nkwa,* na wɔagye wo mma mmarima,+ wo mma mmea,+ wo yerenom, ne wo mpenafo*+ nso nkwa* no, ɛnnɛ woahyɛ wɔn nyinaa aniwu, 6 efisɛ woadɔ w’atamfo na woatan w’adɔfo. Ɛnnɛ woakyerɛ sɛ asahene ne nkoa nyɛ hwee mma wo; ɛnnɛ na mahu sɛ, sɛ Absalom anwu na yɛn a yɛaka nyinaa wuwui a, anka wopɛ. 7 Afei sɔre pue, na pɛ asɛmpa bi ka kyerɛ wo nkoa fa hyɛ wɔn nkuran,* efisɛ meka Yehowa ntam sɛ, sɛ woampue a, obiara rentena wo ho anadwo yi. Anka nea ɛbɛto wo no bɛkyɛn bɔne a aba wo so fi wo mmeranteberem de abedu sesɛɛ no nyinaa.” 8 Enti ɔhene sɔre bɛtenaa kurow no pon ano, na wɔkɔka kyerɛɛ nnipa no nyinaa sɛ: “Ɔhene abɛtena kurow no pon ano.” Ɛnna nkurɔfo no nyinaa baa ɔhene anim. Nanso Israel de, na wɔaguan ama obiara kɔ ne fi.+ 9 Nnipa a wɔwɔ Israel mmusuakuw nyinaa mu ne wɔn ho hamee, na wɔkae sɛ: “Ɔhene na ogyee yɛn fii yɛn atamfo nsam,+ na ɔno ara nso na ogyee yɛn fii Filistifo nsam; seesei Absalom nti waguan afi asaase yi so.+ 10 Na Absalom nso a yɛsraa no sii yɛn so hene no,+ wawu wɔ ɔko no mu.+ Enti afei adɛn nti na monkɔfaa ɔhene nsan mmae?” 11 Ɔhene Dawid soma kɔka kyerɛɛ ɔsɔfo Sadok+ ne ɔsɔfo Abiatar+ sɛ: “Monkɔka nkyerɛ Yuda mpanyimfo+ sɛ, ‘Adɛn nti na moretwentwɛn mo nan ase sɛ mobɛba abɛfa ɔhene asan akɔ ne fi, bere a Israel nyinaa de nkra abrɛ ɔhene wɔ baabi a ɔte no? 12 Me nuanom ne mo; me nnompe ne me honam ne mo.* Adɛn nti na moretwentwɛn mo nan ase sɛ mobɛba abɛfa ɔhene asan akɔ?’ 13 Amasa+ nso, monka nkyerɛ no sɛ, ‘Ɛnyɛ me nnompe ne me honam ne wo? Efi nnɛ rekɔ, sɛ woammɛyɛ ɔsahene ansi Yoab ananmu a, Onyankopɔn ntua me ka na ɔnsan mfa bi nka ho.’”+ 14 Na onyaa* Yuda mmarima nyinaa koma ma wɔyɛɛ baako, enti wɔsoma kɔka kyerɛɛ ɔhene sɛ: “Wo ne wo nkoa nyinaa, monsan mmra.” 15 Ɔhene san n’akyi bae beduu Yordan ho. Yudafo nso kɔɔ Gilgal+ sɛ wɔrekohyia ɔhene na wɔde no atwa Yordan. 16 Ɛnna Benyaminni Gera ba Simei+ a ofi Bahurim no yɛɛ ntɛm ne Yuda mmarima no kɔe sɛ wɔrekohyia Ɔhene Dawid. 17 Ɔrekɔ no, Benyaminfo mmarima 1,000 kaa ne ho kɔe. Ná Saul fi akoa Siba+ ne ne mma mmarima 15 ne ne nkoa 20 nso ka ne ho. Wɔyɛɛ ntɛm kotwaa Yordan ansa na ɔhene reba. 18 Na ɔfaa* baabi a wɔfa twa nsu no sɛ ɔrekɔfa ɔhene fifo de wɔn atwa nsu no na wayɛ nea ɔhene pɛ biara ama no. Na Gera ba Simei bɛkotow ɔhene anim bere a ɔrebetwa Yordan no. 19 Ɛnna ɔka kyerɛɛ ɔhene sɛ: “Mma me wura mmmu me fɔ, na nkae bɔne a w’akoa yɛɛ wo+ da a me wura ɔhene fii Yerusalem kɔe no, na mma ɔhene mmfa nnhyɛ ne mu. 20 W’akoa nim sɛ wayɛ bɔne, enti na ɛnnɛ madi Yosef fi nyinaa kan abehyia me wura ɔhene yi.” 21 Ɛhɔ ara na Seruia ba Abisai+ kae sɛ: “Nea Simei yɛe no, ɛnyɛ owu na ɛfata no? Efisɛ ɔdomee nea Yehowa asra no.”+ 22 Nanso Dawid kae sɛ: “Mo Seruia mma, asɛm yi fa mo ho bɛn a enti moasɔre atia me nnɛ yi?+ Ɛnnɛ yɛ da a ɛsɛ sɛ wokum obi wɔ Israel? Enti minnim sɛ midi hene wɔ Israel nnɛ?” 23 Ɛnna ɔhene ka kyerɛɛ Simei sɛ: “Worenwu.” Afei ɔhene kaa no ntam.+ 24 Saul banana Mefiboset+ nso behyiaa ɔhene. Ɔno de, efi da a ɔhene kɔe besi da a ɔbae asomdwoe mu no, na ɔnhohoroo ne nan ho mmubuu ne mmɔwerɛw. Afei na ontwitwaa ne mfemfem nhoroo ne ntaade. 25 Bere a ɔbaa* Yerusalem behyiaa ɔhene no, ɔhene bisaa no sɛ: “Mefiboset, adɛn nti na wo ne me ankɔ?” 26 Ɛnna ɔkae sɛ: “Me wura ɔhene, me somfo no+ na ɔdaadaa me. W’akoa kae sɛ, ‘Ma menhyehyɛ afurum na mentena so ne ɔhene nkɔ,’ efisɛ w’akoa yɛ obubuafo.+ 27 Nanso ɔbɛsɛee w’akoa din kyerɛɛ me wura.+ Na me wura ɔhene de, wote sɛ nokware Nyankopɔn no bɔfo, enti nea eye ma wo biara, yɛ. 28 Anka me wura ɔhene betumi akunkum me papa fifo nyinaa, nanso wode w’akoa aka wɔn a wodidi wɔ wo pon so no ho.+ Enti hokwan bɛn na mewɔ sɛ mɛsan asu akyerɛ ɔhene?” 29 Ɛnna ɔhene ka kyerɛɛ no sɛ: “Adɛn nti na woda so ara ka ho asɛm? Masi gyinae sɛ, wo ne Siba nkyɛ asaase no.”+ 30 Na Mefiboset ka kyerɛɛ ɔhene sɛ: “Seesei a me wura ɔhene asan aba ne fi asomdwoe mu yi, ma ɔmfa ne nyinaa mpo.” 31 Na Gileadni Basilai+ fi Rogelim baa Yordan mpɔtam hɔ sɛ ɔrebegya ɔhene kwan akɔ Asubɔnten Yordan ho. 32 Ná Basilai anyin paa, na wadi mfe 80; bere a ɔhene wɔ Mahanaim no, ɔno na na ɔma no aduan,+ efisɛ na ɔyɛ ɔdefo paa. 33 Enti ɔhene ka kyerɛɛ Basilai sɛ: “Wo ne me ntwa nkɔ, na mɛma woanya w’ano aduan wɔ Yerusalem.”+ 34 Nanso Basilai ka kyerɛɛ ɔhene sɛ: “Me nkwa nna* a aka yɛ ahe na me ne ɔhene akɔ Yerusalem? 35 Seesei madi mfe 80.+ Metumi ahu nea ɛyɛ papa ne nea ɛyɛ bɔne? W’akoa bɛte nea midi ne nea menom dɛ? Anaa mɛte mmarima ne mmea nnwontofo nne bio?+ Adɛn nti na ɛsɛ sɛ w’akoa kɔyɛ adesoa ma me wura ɔhene? 36 Yordan ho a w’akoa de ɔhene abedu no ara dɔɔso ma me. Adɛn nti na ɔhene de akatua a ɛte sɛɛ rema me? 37 Mesrɛ wo, ma w’akoa nsan na ma minwu wɔ me kurom, baabi a ɛbɛn me papa ne me maame amusiei.+ W’akoa Kimham+ ni. Ma ɔne me wura ɔhene ntwa nkɔ, na nea eye ma wo biara, yɛ ma no.” 38 Ɛnna ɔhene kae sɛ: “Kimham ne me betwa akɔ, na nea eye ma wo biara, mɛyɛ ama no; nea wobɛka biara, mɛyɛ ama wo.” 39 Afei nnipa no nyinaa fii ase twaa Yordan, na ɔhene nso twae. Ɔhene few Basilai afono ho,+ na ohyiraa no. Ɛnna Basilai san n’akyi kɔɔ ne kurom. 40 Bere a ɔhene twa kɔɔ Gilgal+ no, Kimham ne no kɔe, na Yudafo nyinaa ne Israelfo fã nso ne ɔhene kɔe.+ 41 Ɛnna Israel mmarima nyinaa baa ɔhene nkyɛn, na wobisaa ɔhene sɛ: “Adɛn nti na yɛn nuanom Yuda mmarima no wiaa wo sɛ wɔde ɔhene ne ne fifo ne Dawid mmarima a wɔka ne ho nyinaa betwa Yordan?”+ 42 Ɛnna Yuda mmarima nyinaa buaa Israel mmarima sɛ: “Efisɛ yɛn na ɔhene no yɛ yɛn busuani.+ Adɛn nti na moama asɛm yi ahyɛ mo abufuw? Yɛadidi ɔhene ho, anaa wakyɛ yɛn biribi?” 43 Nanso Israel mmarima ka kyerɛɛ Yuda mmarima sɛ: “Yɛwɔ kyɛfa du wɔ ahenni no mu, enti Dawid yɛ yɛn hene sen mo. Adɛn nti na moabu yɛn animtiaa? Ɛnyɛ yɛn na anka ɛsɛ sɛ yedi kan kɔfa yɛn hene ba?” Nanso Yuda mmarima ano boroo Israel mmarima so.*\n^ Anaa “nkwagye.”\n^ Tete mmere mu no, na wɔyɛ mmea a wɔto aware so, kyerɛ sɛ, mmea a nkurɔfo aware wɔn aka wɔn yere ho.\n^ Nt., “fa dwudwo wɔn bo.”\n^ Anaa “yɛyɛ mogya koro.”\n^ Nt., “ɔdan.”\n^ Ebetumi nso akyerɛ, “wɔfaa.”\n^ Ebetumi nso akyerɛ, “Bere a ofii.”\n^ Nt., “Me mfe nna.”\n^ Anaa “Yuda mmarima ano yɛɛ den sen Israel mmarima.”


Wubetumi Atena Ase Daa Wɔ Paradise Asase So\nƆwɛn-Aban | No. 2 2018\nKENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Betsimisaraka (Southern) Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombian Sign Language Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German German Sign Language Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zulu\nWubetumi Atena Ase Daa Wɔ Asase So\nANIDASO A ƐYƐ NWONWA BƐN ARA NI! Yɛn Bɔfo no ahyɛ bɔ sɛ ɔbɛma yɛn daa nkwa wɔ asase so ha yi ara. Nanso, ɛyɛ den ma nnipa pii sɛ wobegye saa asɛm no adi. Wɔka sɛ: ‘Nnipa biara nkyen boɔ. Sɛ yɛwo wo ba wiase nko ara de a, ɛyɛ dɛn ara a wubewu.’ Afoforo nso adwene yɛ wɔn sɛ nnipa betumi atena ase daa, nanso ɛnyɛ asase yi so. Nea wɔka ne sɛ, sɛ obi benya daa nkwa a, gye sɛ owu na ɔkɔ soro. Wo nso, wudwen ho sɛn?\nAnsa na wobɛma ho mmuae no, adɛn na wunsusuw mmuae a Bible de ma wɔ nsɛmmisa mmiɛnsa yi ho: Wohwɛ sɛnea Onyankopɔn bɔɔ nnipa no a, ɔkwan bɛn so na ɛma yehu mfe dodow a ɔpɛ sɛ wɔde tena ase? Bere a Onyankopɔn bɔɔ nnipa ne asase no, na adwene bɛn na ɔwɔ ma wɔn? Ɛyɛɛ dɛn na owu bɛdaa amansan kɔn mu?\nNNIPA DA NSOW KORAA\nNneɛma a nkwa wom a Onyankopɔn abɔ wɔ asase so nyinaa no, nnipa da nsow koraa. Ɔkwan bɛn so? Bible ma yehu sɛ nnipa nkutoo na wɔbɔɔ wɔn sɛnea Onyankopɔn ‘te’ wɔ ne “suban so.” (Genesis 1:26, 27) Wei kyerɛ sɛn? Ɛkyerɛ sɛ Onyankopɔn maa nnipa suban ahorow a ɛte sɛ ne de no pɛpɛɛpɛ, a ebi ne ɔdɔ ne atɛntrenee.\nBio nso, sɛnea Onyankopɔn bɔɔ nnipa no, ɛma yetumi susuw nneɛma ho, afei nso yetumi paw papa ne bɔne, na yetumi sua Onyankopɔn ho ade fa no adamfo. Ɛno nti na sɛ yɛhwɛ sɛnea yɛn amansan yi yɛ fɛ ne nneɛma a Onyankopɔn abɔ wom no a, yetumi kyerɛ ho anisɔ no. Afei nso yɛn ani tumi gye mfoni, nnwom, ne anwensɛm ho. Nea ɛsen ne nyinaa no, nnipa nko ara na wotumi som Ɔbɔadeɛ no. Saa nneɛma yi ma nnipa da nsow koraa fi nneɛma Onyankopɔn abɔ wɔ asase so nyinaa no ho.\nEnti susuw ho hwɛ: Onyankopɔn ama yɛn saa su ahorow kamakama yi, na yebetumi nso atu mpɔn wɔ su ahorow no mu na yɛada no adi kɛse a yɛrenwie da. Wohwɛ a Onyankopɔn pɛ sɛ yɛtena ase mfe kakraa bi pɛ a, anka ɔbɛhaw ne ho abɔ yɛn saa? Nokwasɛm ne sɛ, Onyankopɔn ama nnipa saa su ahorow soronko yi na ama yɛde anigye atena asase so ha yi ara afebɔɔ.\nNEA ENTI A ONYANKOPƆN BƆƆ NNIPA NE ASASE\nNanso ebinom ka sɛ Onyankopɔn ammɔ nnipa sɛ yɛntena asase so afebɔɔ. Wɔka sɛ, wɔbɔɔ asase no sɛ yɛmmɛtena so bere tiaa bi, na Onyankopɔn mfa nsɔ yɛn nhwɛ nhu nnipa a wɔfata sɛ wɔkɔ soro ne no kɔtena daapem. Nanso sɛ saa asɛm yi yɛ nokware a, wunhu sɛ ɛkyerɛ sɛ Onyankopɔn na ɔma bɔne ne nsɛmmɔnedi kɔ so wɔ asase so? Sɛnea Onyankopɔn te no, ɔrentumi nyɛ biribi a ɛte saa da. Bible ka fa Onyankopɔn ho sɛ: “N’akwan nyinaa teɛ. Ɔyɛ Onyankopɔn nokwafo a nkontomposɛm biara nni n’akwan mu, ɔtreneeni a obu atɛntrenee.”—Deuteronomium 32:4.\nBible da no adi pefee ma yehu nea enti a Onyankopɔn bɔɔ asase. Ɛka sɛ: “Ɔsoro yɛ Yehowa soro, na asase de, ɔde ama nnipa mma.” (Dwom 115:16) Aane, Onyankopɔn bɔɔ asase no fɛfɛɛfɛ sɛ ɛnyɛ yɛn fie daapem, na biribiara a yebehia na ama yɛde anigye ne abotɔyam atena ase daa no nso, ɔde ahyɛ asase so mã.—Genesis 2:8, 9.\n“Ɔsoro yɛ Yehowa soro, na asase de, ɔde ama nnipa mma.”—Dwom 115:16\nNea enti a Onyankopɔn bɔɔ nnipa nso, Bible ma emu da hɔ fann. Ɔmaa awarefo a wodi kan no ahyɛde sɛ, ‘wɔnhyɛ asase so mã na wonni so, na mmoa a wɔnenam asase so nyinaa, wonni wɔn so.’ (Genesis 1:28) Hwɛ hokwan kɛse a wonyae sɛ wɔbɛhwɛ wɔn Paradise fie no yiye, na wɔatrɛw mu akɔ asase no so baabiara! Anokwa, na Adam, Hawa, ne mma a wɔbɛwo wɔn daakye no wɔ anidaso sɛ wobenya daa nkwa wɔ asase so, na ɛnyɛ sɛ wɔbɛkɔ soro.\nADƐN NTI NA YEWU\nƐnde, adɛn nti na yewu? Bible ma yehu sɛ Onyankopɔn abɔfo no mu baako a akyiri yi wɔbɛfrɛɛ no Satan Ɔbonsam no, bɔɔ mmɔden sɛ ɔbɛsɛe Onyankopɔn nhyehyɛe wɔ Eden. Ɔkwan bɛn so?\nSatan daadaa yɛn awofo a wodi kan, Adam ne Hawa, ma wɔbɛkaa ne ho ma wɔtew Onyankopɔn so atua. Bere a Satan ka kyerɛɛ wɔn sɛ Onyankopɔn de biribi pa bi akame wɔn—kyerɛ sɛ hokwan a wɔwɔ sɛ wɔn ankasa sisi gyinae fa nea ɛyɛ papa ne nea ɛyɛ bɔne ho no—wotiee Satan, na wɔdanee wɔn akyi kyerɛɛ Onyankopɔn. Dɛn na efii mu bae? Akyiri yi, wowuwui sɛnea Onyankopɔn bɔɔ wɔn kɔkɔ no. Wɔhweree anidaso a na wɔwɔ sɛ wɔbɛtena ase daa wɔ Paradise asase so no.—Genesis 2:17; 3:1-6; 5:5.\nAdam ne Hawa asoɔden no akɔfa ɔhaw abrɛ adesamma nyinaa de abesi nnɛ. Onyankopɔn Asɛm ka sɛ: “Ɛnam onipa biako [Adam] so na bɔne baa wiase, na owu nam bɔne so bae, ma owu trɛw kaa nnipa nyinaa.” (Romafo 5:12) Nea enti a yewu ne sɛ, yɛn awofo a wodi kan no de bɔne ne owu awo yɛn, na ɛnyɛ sɛ Onyankopɔn ahyehyɛ owu ato hɔ ama yɛn dedaw a sɛ yedwen ho a yɛrente ase.\nAtuatew a ɛkɔɔ so wɔ Eden no ansɛe adwene a mfiase no Onyankopɔn de bɔɔ nnipa ne asase no. Ɔdɔ a edi mũ a Onyankopɔn wɔ ma yɛn ne n’atɛntrenee kaa no ma ɔyɛɛ nhyehyɛe a ɔde begye yɛn afi bɔne ne owu nkoasom mu. Ɔsomafo Paulo kyerɛkyerɛɛ mu sɛ: “Bɔne akatua ne owu, na akyɛde a Onyankopɔn de ma ne daa nkwa a ɛnam yɛn Awurade Kristo Yesu so.” (Romafo 6:23) Onyankopɔn fi ɔdɔ mu de “ne Ba a ɔwoo no koro no [Yesu Kristo] mae, na obiara a ɔkyerɛ no mu gyidi no ansɛe na mmom wanya daa nkwa.” (Yohane 3:16) Esiane sɛ Yesu fi ne pɛ mu de ne ho bɔɔ afɔre sɛ agyede nti, biribiara a Adam ma yɛhweree no, yɛn nsa betumi aka. *\nƐrenkyɛ, ɛbɔ a Onyankopɔn ahyɛ sɛ asase bɛdan paradise no bɛbam. Sɛ wutie Yesu afotu no a, wo nsa betumi aka saa daakye fɛfɛɛfɛ no. Ɔkaa sɛ: “Momfa ɔpon teateaa no mu; efisɛ ɔkwan a ɛsõ na ɛtrɛw no kɔ ɔsɛe mu, na nnipa bebree na wɔnam so rekɔ mu; nanso ɔpon teateaa ne ɔkwan hihiaa no ne nea ɛkɔ nkwa mu, na nnipa kakraa bi na wohu.” (Mateo 7:13, 14) Aane, sɛnea wo daakye bɛyɛ no, egyina wo ara wo so. Enti dɛn na wobɛyɛ?\n^ nky. 17 Nea agyede no betumi ayɛ ama wo no, sɛ wopɛ ho nsɛm pii a, hwɛ Dɛn na Yebetumi Asua Afi Bible Mu? nhoma no ti 5. Yehowa Adansefo na wɔyɛe. Ɛsan wɔ Intanɛt so wɔ www.jw.org/tw.\nAdɛn Nti na Onyankopɔn Bɔɔ Yɛn Baa Asase So?\nSɛ asase nyinaa dan paradise a, asetena bɛyɛ sɛn?\nAkwan a Ebinom Fa So Kyerɛ Nea Ebesi Daakye\nNsoromma Mu Hwɛ Ne Adebisa—Ɛma Yehu Daakye Ampa?\nƐnkasa, Nanso Edi Adanse Sɛ Bible Nkɔmhyɛ Yɛ Nokware\nBɔhyɛ Ahorow a Ɛbɛbam\nWo Daakye, Wo Gyinaesi Na Ɛbɛkyerɛ!\n“Ahobrɛasefo Benya Asase No Adi”\nText Baabi a wubetumi atwe nneɛma akenkan ƆWƐN-ABAN No. 2 2018 | Dɛn Na Ebesi Daakye?\nAudio Baabi a wubetumi atwe nneɛma abɔ atie ƆWƐN-ABAN No. 2 2018 | Dɛn Na Ebesi Daakye?\nNo. 2 2018 | Dɛn Na Ebesi Daakye?\nƆWƐN-ABAN No. 2 2018 | Dɛn Na Ebesi Daakye?\nSo Wubetumi Atena Ase Daa?


2 Samuel 12 | Intanɛt so Bible | Wiase Foforɔ Nkyerɛaseɛ\n12 Ɛnna Yehowa somaa Natan+ kɔɔ Dawid nkyɛn. Na ɔkɔɔ ne nkyɛn+ kɔka kyerɛɛ no sɛ: “Mmarima baanu tenaa kurow bi mu, obiako yɛ ɔdefo, na obiako yɛ ohiani. 2 Ná ɔdefo no wɔ nguan ne anantwi bebree pa,+ 3 na ohiani no de, onni hwee sɛ oguammere ketewa biako a ɔtɔɔ+ no. Ɔyɛn no, na ɔne no ne ne mma boom nyinii. Odii n’aduan bi, na ɔnom ne kuruwa ano. Ɔdaa ne kokom, na ɔbɛyɛe sɛ ne babea. 4 Afei ɔhɔho bi baa ɔdefo no nkyɛn, nanso wampɛ sɛ ɔde ne nguan ne n’anantwi no bi yɛ ɔkwantuni a waba ne nkyɛn no hɔho, na ɔkɔfaa ohiani no guammere no siesie maa ɔbarima a ɔbaa ne nkyɛn no.”+ 5 Ɛnna Dawid bo fuw ɔbarima no denneennen,+ na ɔka kyerɛɛ Natan sɛ: “Sɛ́ Yehowa te ase yi,+ ɔbarima a ɔyɛɛ saa no fata owu!+ 6 Sɛ́ wayɛ saa ade yi na wanhu mmɔbɔ+ nti, oguan no, ɔnhyɛ ananmu+ mpɛn anan.”+ 7 Ɛnna Natan ka kyerɛɛ Dawid sɛ: “Wo ara wone ɔbarima no! Nea Yehowa, Israel Nyankopɔn aka ni, ‘Me na mesraa+ wo de wo sii Israel so hene, na me na migyee+ wo fii Saul nsam. 8 Mede wo wura fie+ maa wo, na mede wo wura yerenom+ nso guu wo kokom, na mede Israel ne Yuda fie maa wo.+ Sɛ esua a, anka mede nneɛma yi ne nneɛma foforo bɛka wo ho.+ 9 Dɛn nti na woabu Yehowa asɛm animtiaa na woayɛ n’ani so bɔne+ yi? Wode nkrante akum Hitini Uria,+ na woafa ne yere aware no;+ Ammonfo nkrante na wode kum no. 10 Na afei nkrante+ remfi wo fie da,+ efisɛ woabu me animtiaa na woafa Hitini Uria yere aware no.’ 11 Nea Yehowa aka ni, ‘Hwɛ, mɛma mmusu asɔre wo fie aba wo so,+ na magye wo yerenom w’anim de wɔn ama wo yɔnko,+ na ɔne wo yerenom adeda awia ketee.+ 12 Wo de, woyɛɛ no ahintawee mu,+ na me de, mɛyɛ eyi awia ketee+ wɔ Israel nyinaa anim.’”+ 13 Ɛnna Dawid ka+ kyerɛɛ Natan sɛ: “Mayɛ Yehowa bɔne.”+ Na Natan ka kyerɛɛ Dawid sɛ: “Yehowa nso de wo bɔne akyɛ wo.+ Worenwu.+ 14 Nanso esiane sɛ woayɛ eyi de abu Yehowa animtiaa+ nti, ɔba a wɔawo no ama wo seesei no, obewu.”+ 15 Ɛnna Natan siim kɔɔ ne fie. Na Yehowa kaa+ abofra a Uria yere wo maa Dawid no ma ɔyaree. 16 Na Dawid srɛɛ nokware Nyankopɔn no maa abofra no, na Dawid dii mmuada,+ na ɔkɔɔ mu kɔdaa fam+ anadwo no. 17 Na ne fie mpanyimfo kogyinaa ne nkyɛn sɛ wɔrema no so afi fam, nanso wampene, na ɔne wɔn annidi+ nso. 18 Ɛbae sɛ da a ɛto so ason no, abofra no wui. Nso na Dawid nkoa no suro sɛ wɔbɛka akyerɛ no sɛ abofra no awu, na wɔkae sɛ: “Bere a abofra no te ase no, yɛne no kasae nanso wantie yɛn. Ɛnde yɛbɛyɛ dɛn aka akyerɛ no sɛ, ‘Abofra no awu’? Ɔbɛyɛ adebɔne bi.” 19 Bere a Dawid hui sɛ ne nkoa reyɛ huhuhuhu no, Dawid hui sɛ abofra no awu. Enti Dawid bisaa ne nkoa no sɛ: “Abofra no awu anaa?” Na wobuae sɛ: “Wawu.” 20 Ɛnna Dawid sɔre fii fam, na oguare de ngo srae,+ na ɔsesãã n’atade kɔɔ Yehowa fie+ hɔ kɔkotowee.+ Ɛno akyi no, ɔbaa ne fie, na obisa ma wɔde aduan besii n’anim ntɛm, na odii. 21 Ɛnna ne nkoa no bisaa no sɛ: “Ade a woayɛ yi kyerɛ dɛn? Abofra no te ase no, ne nti, wudii mmuada na wusui. Nanso abofra no wui ara pɛ, woasɔre adidi.” 22 Na ɔkae sɛ: “Abofra no te ase no, midii mmuada,+ na misui+ efisɛ mekae sɛ, ‘Hena na onim sɛ ebia Yehowa bɛdom me na abofra no anya nkwa?’+ 23 Seesei a wawu yi, meredi mmuada ayɛ dɛn? Metumi de no aba bio anaa?+ Mɛkɔ ne nkyɛn,+ na ɔno de, ɔrensan mma me nkyɛn.”+ 24 Na Dawid kyekyee ne yere Bat-Seba+ werɛ. Afei ɔkɔɔ ne nkyɛn ne no kɔdae, na ɔwoo ɔbabarima.+ Ɔtoo no din Solomon,+ na Yehowa dɔɔ no.+ 25 Na ɔsomaa odiyifo Natan+ ma ɔkɔtoo ne din Yedidia,* Yehowa nti. 26 Na Yoab+ ne Ammonfo a wɔwɔ Raba+ koe, na ogyee ahenkurow no. 27 Ɛnna Yoab somaa abɔfo baa Dawid nkyɛn bɛkae sɛ: “Me ne Raba ako,+ na magye nsu kurow no. 28 Na afei boaboa ɔman no nkae ano bɛbɔ kurow no ho nsra, na gye, na m’ankasa mannye kurow no, na wɔamfa me din anto so.” 29 Na Dawid boaboaa ɔman no nyinaa ano na ɔne Raba kɔkoe na ogyei. 30 Na oyii Malkam abotiri fii ne ti;+ ná emu duru yɛ sika dwetikɛse biako, na aboɔden abo nso wom, na wɔde hyɛɛ Dawid ti. Ɔde kurow no mu asade+ bebree pa bae. 31 Ɔde emu nnipa nso bae, na ɔma wɔde nnade a ano yɛ nnam ne akuma paee abo,+ na ɔma wɔyɛɛ birikisi; saa na ɔyɛɛ Ammonfo nkurow nyinaa. Ɛnna Dawid ne dɔm no nyinaa san baa Yerusalem.\n^ Ase ne, “Yah dɔfo.”


Romafo 2:17-29, Romafo 3:1-8 NA-TWI | Biblica\nRomafo 2:17-29, Romafo 3:1-8 NA-TWI\nMo Yudafo de, mususuw sɛ mo ne Onyankopɔn te no yiye so, efisɛ, ɔde ne Mmara a monam so benya nkwagye no maa mo. Na moka no mo ano fafa so nso se, moyɛ ne nnamfonom sononko bi. Munim nea Onyankopɔn hwehwɛ sɛ moyɛ. Moasua afi Mmara no mu ahu nea eye. Mofa mo ho sɛ moyɛ akwankyerɛfo ma anifuraefo, na moyɛ hann nso ma wɔn a wɔte sum mu. Mugye di sɛ mubetumi akyerɛ adwenemharefo ne mmofra Onyankopɔn akwan, efisɛ, nokwarem, munim ne Mmara a osuahu ne nokware ahyɛ no ma no.\nMokyerɛkyerɛ afoforo na adɛn nti na muntumi nkyerɛkyerɛ mo ho mo ho? Moka kyerɛ afoforo se wɔmmmɔ korɔn. Mobɔ korɔn no bi anaa? Moka se aguamammɔ nye. Mobɔ aguaman no bi anaa? Moka se, monnsom ahoni, na momfa ahoni ho mpɛ sika?\nMohoahoa mo ho yiye se munim Onyankopɔn Mmara no nanso monam Mmara no so bu so, bu no animtia. Ɛnyɛ nwonwa sɛ Kyerɛwsɛm no ka se mo nti, wiasefo kasa tia Onyankopɔn.\nSɛ woyɛ Yudani na wudi Onyankopɔn Mmara no so a, ɛyɛ ade a ɛsom bo. Na sɛ moanni so a, nsonoe biara nni mo ne abosonsomfo ntam. Sɛ abosonsomfo di Onyankopɔn Mmara so a, munnye nni sɛ ɔde nea ɛfata ne anuonyam a ɛfata a wabɔ ne tirim sɛ ɔde bɛma Yudafo no bɛma wɔn? Sɛ ɛba saa a, abosonsomfo no bɛkasa atia mo, agu mo, Yudafo a munim Onyankopɔn ho nsɛm no na wahyɛ mo bɔ nanso munni ne Mmara so no anim ase .\nFa a wɔde mo afa Yudasom mu atwa mo twetia, anaasɛ Yudafo na wɔwoo mo no nkyerɛ sɛ moyɛ Yudafo kann. Yudani kann no ne onipa a ne koma mu tew wɔ Onyankopɔn anim. Onyankopɔn nhwɛ twetiatwa ho na mmom ɔhwɛ wɔn a wɔn adwene ne wɔn koma asesa. Obiara a ɔwɔ saa adwensakra abrabɔ mu no, sɛ moankamfo no koraa a, Onyankopɔn bɛhyɛ no anuonyam.\nRead More of Romafo 2\nNa sɛ saa na ɛte de a, na Yudaniyɛ no ho mfaso ne dɛn? Onyankopɔn dom wɔn biribi sononko anaa? Biribi wɔ Yudafo twetiatwa no mu? Yiw, sɛ woyɛ Yudani a, ɛho wɔ mfaso bebree. Nea edi kan no, Onyankopɔn de ne mmara hyɛɛ wɔn nsa sɛnea ɛbɛma wɔayɛ n’apɛde. Ɛyɛ nokware sɛ na wɔn mu bi nni no nokware. Na di a na wonni Onyankopɔn nokware no kyerɛ sɛ obebu ne bɔ a wahyɛ wɔn no so anaa? Dabida! ɛwom sɛ obiara yɛ ɔtorofo de, nanso Onyankopɔn nyɛ ɔtorofo. Wokae nea oyi fii Israel Nnwom mu a ɛfa eyi ho a ɛka se, Onyankopɔn nsɛm bɛyɛ nokware daa no?\nNa sɛ yɛn bɔne a yɛyɛ no da Onyankopɔn trenee adi kann a, yɛbɛka dɛn? Sɛ Onyankopɔn twe yɛn aso a, yɛbɛka se wayɛ bɔne?‘Mekasa sɛnea nnipa ka. Onyame mpa ngu! Sɛ Onyankopɔn nyɛ ɔtreneeni a, ɛbɛyɛ dɛn na watumi abu wiase atɛn? Sɛ mitwa atoro na ɔda no adi kyerɛ me de nya anuonyam a, ɛnne na ɔrentumi mmu me atɛn ntua me so ka. Adɛn nti na yɛnka se, “Momma yɛnyɛ bɔne na papa mfi mu mmra?” Nokwarem, nnipa bi nam saa asɛm koro yi ara so ayi me ntɛn nam so akasa atia me. Wobebu saa nnipa yi atɛn sɛnea ɛsɛ wɔn.\nRead More of Romafo 3


Matouš 12 SNC - Mateo 12 ASCB\nHomeda Ho Asɛnka\n1Homeda bi, Yesu ne nʼasuafoɔ no kɔfaa aburoofuo bi mu. Wɔnam aburoofuo no mu no, ɛkɔm dee asuafoɔ no ma wɔpempanee aburoo no bi weeɛ. 2Farisifoɔ bi hunuu deɛ asuafoɔ no reyɛ no, anyɛ wɔn abodwo. Wɔbisaa Yesu sɛ, “Woahunu sɛ wʼasuafoɔ no abu Homeda mmara no so?”\n3Yesu nso bisaa wɔn sɛ, “Monkenkanee deɛ Ɔhene Dawid yɛeɛ, ɛberɛ a ɛkɔm dee ɔne wɔn a na wɔka ne ho no? 4Wɔkɔɔ Onyankopɔn fie kɔdii burodo a wɔde abɔ afɔdeɛ a anka wɔnni ho kwan sɛ wɔdi, agye ɔsɔfoɔ nko ara no. Ɛno nso yɛ mmara so buo? 5Na monnsane nkane mfirii Mose mmara no mu, sɛ asɔfoɔ a wɔyɛ asɔrefie adwuma no tumi yɛ adwuma Homeda nso? 6Mereka ama moate aseɛ sɛ, deɛ ɔkyɛn asɔrefie no wɔ ha! 7Sɛ moate asɛm a ɛse, ‘Mmɔborɔhunu na mepɛ na ɛnyɛ afɔrebɔ’ no ase yie a, anka moremmu wɔn a wɔnni fɔ no fɔ. 8Na me, Onipa Ba no, meyɛ Homeda no wura”.\n9Yesu firii deɛ ɔwɔ hɔ kɔɔ hyiadan mu. 10Ɔhunuu ɔbarima bi wɔ dan mu hɔ a na ne nsa baako awu. Farisifoɔ no bisaa Yesu sɛ, “Enti mmara ma ho kwan sɛ obi sa yadeɛ Homeda anaa?”12.10 Mmara akyerɛkyerɛfoɔ mma ayaresa ho kwan homeda; gye sɛ wɔhunu sɛ, sɛ wɔansa ɔyarefoɔ no yadeɛ da no ara na adeɛ kye a, ɔbɛwu. Obi a na ne nsa awu no deɛ na ɛnyɛ deɛ owuo hunahuna noɔ. Wɔbisaa yei sɛdeɛ ɛbɛyɛ a wɔbɛnya ɛkwan atoto nʼano na wɔakye no!\n11Yesu buaa wɔn sɛ, “Mo mu hwan na ɔwɔ odwan baako na sɛ ɔkɔtɔ amena mu Homeda a, ɔrenyi no? Ɛkwan biara so wobɛkɔ akɔyi no. 12Onipa som bo sene odwan! Yei enti ɛwɔ ho kwan sɛ wɔyɛ papa Homeda.”\n13Afei, Yesu ka kyerɛɛ deɛ ne nsa awu no sɛ, “Tene wo nsa!” Ɔyarefoɔ no tenee ne nsa. Ɔtenee ne nsa no, ahoɔden baa mu ma ɛyɛɛ sɛ baako no. 14Farisifoɔ no firii adi kɔtuu sɛdeɛ wɔbɛkyere Yesu akum no no ho agyina.\n15Esiane sɛ na ɔnim ɛpɔ a wɔrebɔ wɔ ne ho no enti, ɔfirii hyiadan no mu maa nnipadɔm dii nʼakyi. Ɔsaa wɔn mu ayarefoɔ no nyinaa yadeɛ. 16Nanso, ɔbɔɔ wɔn ano sɛ wɔmmmɔ nʼanwanwadeɛ a ɔyɛeɛ no ho dawuro. 17Na nkɔm a Odiyifoɔ Yesaia hyɛɛ no aba mu sɛ:\ndeɛ medɔ no a me kra ani sɔ no,\nmede me honhom mɛgu no so,\n19Ɔrenko, na ɔrenteateam.\nNa obi rente ne nne abɔntene so!\n20Ɔrensɛe demmire ɛyɛ mmerɛ no.\nKanea ntoma a ɛnnɛre yie no, ɔrennum;\nkɔsi sɛ ɔnam atɛntenenee so de nkonimdie aba.\n21Ne din bɛyɛ amanaman nyinaa anidasoɔ.”\nFarisifoɔ Ka Sɛ Yesu Yɛ Ɔbonsam\n22Afei, wɔde obi a ɔyɛ mumu yɛ onifirani na honhommɔne nso wɔ ne so brɛɛ Yesu sɛ ɔnsa no yadeɛ. Yesu saa no yadeɛ ma ɔkasaeɛ sane hunuu adeɛ. 23Nnipadɔm a wɔwɔ hɔ no ho dwirii wɔn. Wɔkaa sɛ, “Ɛbɛtumi aba sɛ Yesu yi yɛ Dawid Ba no, Agyenkwa no anaa?”\n24Nanso, Farisifoɔ no tee anwanwadeɛ a Yesu yɛeɛ no, wɔkaa sɛ, “Ɔnam ahonhommɔne nyinaa panin Ɔbonsam, Beelsebul no so na ɔtu ahonhommɔne.”\n25Yesu hunuu wɔn adwene, maa wɔn mmuaeɛ sɛ, “Ahemman biara a ɛdi mpaapaemu no ntumi nnyina. Saa ara nso na kuro anaa efie biara a ɛdi mpaapaemu no ntumi nnyina. 26Na sɛ ɔbonsam nso ko tia ne ho a, ɛbɛyɛ dɛn na nʼahennie agyina? 27Na sɛ menam Beelsebul tumi so na metu ahonhommɔne a, hwan so na mo nkurɔfoɔ nam tu ahonhommɔne? Saa na ɛteɛ de a, mo nkurɔfoɔ no ara na wɔbɛbu mo atɛn. 28Na sɛ mede Onyankopɔn honhom na ɛtu ahonhommɔne deɛ a, na Onyankopɔn Ahennie aba mo so.\n29“Obi ntumi nkɔ ɔhoɔdenfoɔ fie mu nkɔwia no, agye sɛ, onipa ko no di ɛkan de ahoma kyekyere no.\n30“Obiara a ɔnni mʼafa no, tia me. Na deɛ ɔne me mmoaboa ano no hwete mu. 31Mereka akyerɛ mo sɛ, wɔde bɔne ne abususɛm nyinaa bɛkyɛ nnipa, nanso abususɛm a ɛtia Honhom Kronkron no deɛ, wɔremfa nkyɛ. 32Deɛ ɔbɛkasa atia Onipa Ba no, wɔde bɛkyɛ no. Nanso, deɛ ɔbɛkasa atia Honhom Kronkron no deɛ, wɔremfa nkyɛ no da biara da.\n33“Dua biara aba na wɔde hunu ne su. Dua pa so aba pa na dua bɔne nso so aba bɔne. 34Awɔ mma! Ɛbɛyɛ dɛn na abɔnefoɔ sɛ mo atumi aka deɛ ɛyɛ ho asɛm? Deɛ ayɛ akoma ma abu so no na ano ka. 35Onipa pa anom asɛm da nnepa a ɛwɔ ne mu no adi. Saa ara na onipa bɔne nso anom asɛm da nnebɔne a ɛwɔ ne mu no adi. 36Mereka makyerɛ mo sɛ, Atemmuo da no, asɛnhunu biara a obi aka no, ɔbɛbu ho akonta. 37Wʼanomu asɛm so na wɔnam bɛbu wo bem anaa ɛfɔ”.\nWɔpɛ Sɛ Yesu Yɛ Nsɛnkyerɛnneɛ Bi\n38Ɛda bi, Yudafoɔ mpanimfoɔ bi a Farisifoɔ bi ka wɔn ho baa Yesu nkyɛn bɛka kyerɛɛ no sɛ, ɔnyɛ nsɛnkyerɛnneɛ bi nkyerɛ wɔn.\n39Yesu buaa wɔn sɛ, “Ɔman a wɔyɛ abɔnefoɔ a wɔnni gyidie na wɔpɛ sɛ wɔhunu nsɛnkyerɛnneɛ. Nanso, wɔrenhunu nsɛnkyerɛnneɛ biara ka Odiyifoɔ Yona deɛ no ho. 40Na sɛdeɛ Yona kɔdii bonsu yam nnansa no, saa ara na ɛsɛ sɛ Onipa Ba no kɔdi asase mu nnansa. 41Atemmuo da no, Ninewe mmarima bɛsɔre atia nnɛmma yi na wɔabu mo fɔ ɛfiri sɛ, ɛberɛ a Yona kaa asɛmpa no, wɔnuu wɔn ho. Nanso, deɛ ɔsene Yona wɔ ha. 42Atemmuo da no, Seba Ɔhemmaa bɛsɔre atia ɔman yi ɛfiri sɛ, ɔfiri asase ano nohoa bɛtiee Salomo nyansa nsɛm. Nanso, deɛ ɔsene Salomo no wɔ ha.\n43“Saa ɔman debɔneyɛfoɔ yi te sɛ obi a honhommɔne wɔ ne soɔ. Sɛ honhommɔne no tu firi ne mu a, ɛkyinkyini, hwehwɛ homebea nanso, ɛnnya bi. 44Sɛ ɛba saa a, deɛ honhommɔne no ka ne sɛ, ‘Mɛsane akɔ onipa a mefirii ne mu baeɛ no mu bio.’ Ɔsane kɔ onipa no mu na ɔhunu sɛ ne mu da mpan, na wɔasiesie hɔ fɛfɛɛfɛ a, 45ɔsane nʼakyi kɔfa ahonhommɔne afoforɔ nson a wɔyɛ den kyɛn no ba ma wɔn nyinaa bɛtena ne mu. Yei ma onipa no asetena no sɛe kyɛn ne kane asetena no.”\nYesu, Ne Maame Ne Ne Nuanom\n46Ɛberɛ a Yesu reka asɛmpa akyerɛ nnipadɔm wɔ efie bi mu no, ne maame ne ne nuanom bɛgyinaa afikyire pɛɛ sɛ wɔne no kasa. 47Nnipa a wɔwɔ hɔ no mu baako kɔka kyerɛɛ Yesu sɛ, “Wo maame ne wo nuanom gyina afikyire hɔ pɛ sɛ wɔne wo kasa”.\n48Yesu kaa sɛ, “Hwan ne me maame? Ɛhefoɔ ne me nuanom?” 49Ɔkaa saa wieeɛ no, ɔde ne nsa kyerɛɛ nnipadɔm no, ka kyerɛɛ nʼasuafoɔ no sɛ, “Yeinom ne me maame ne me nuanom”. 50Ɔsane kaa bio sɛ, “Obiara a ɔbɛyɛ mʼagya a ɔwɔ ɔsoro no apɛdeɛ no, ɔno ne me nuabarima, ne me nuabaa ne me maame”.\nASCB : Mateo 12


Asafo mu Mpanyimfo—‘Mfɛfo Adwumayɛfo a Wɔboa Ma Yɛn Ani Gye’ | Adesua Nsɛm\nKENKAN WƆ Afrikaans Albanian Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Wolaita Xhosa Yoruba Zande Zulu\n“Yɛyɛ mfɛfo adwumayɛfo a yɛboa ma mo ani gye.”—2 KOR. 1:24.\nHWEHWƐ NSƐMMISA YI HO MMUAE:\nDɛn na Paulo yɛe de kyerɛe sɛ ‘ɔnyɛ otumfoɔ wɔ ne nuanom gyidi so’ na mmom ‘ɔyɛ yɔnko dwumayɛni a ɔboa ma wɔn ani gye’?\nDɛn na mpanyimfo yɛ de boa wɔn nuanom mmarima ne mmea ma wɔn ani gye?\nDɛn na yɛn nyinaa betumi ayɛ ma asafo no mu ayɛ dɛ?\n1. Asɛm bɛn na Paulo te faa Kristofo a wɔwɔ Korinto no ho a ɛmaa n’ani gyei?\nAFE 55 Y.B. mu no, na ɔsomafo Paulo wɔ Troa, na ɔtee asɛm bi a anyɛ no dɛ. Na akameakame ne akyinnyegye rekɔ so wɔ anuanom mu wɔ Korinto. Ná Korintofo no da Paulo koma so sɛ ne mma, enti ɔkyerɛw krataa kotuu wɔn fo. (1 Kor. 1:11; 4:15) Afei nso ɔsomaa ne yɔnko dwumayɛni Tito sɛ ɔnkɔsra wɔn na ɔmmɛka nea obehu nkyerɛ no wɔ Troa. Paulo hwɛɛ Tito anim kyɛe wɔ Troa. Na ɔpɛ sɛ ɔte anuanom a wɔwɔ Korinto no nka. Enti ɛhaw no sɛ Tito akyɛ saa. Afei dɛn na Paulo bɛyɛ? Ɔkɔɔ Makedonia, na ɛhɔ na ohyiaa Tito. Tito ka kyerɛɛ Paulo sɛ anuanom tiee n’afotu no, na wɔn ani agyina no paa. Bere a Paulo tee saa no, ‘n’ani gyei bebree.’—2 Kor. 2:12, 13; 7:5-9.\n2. (a) Dɛn na Paulo ka faa Korintofo no gyidi ne wɔn anigye ho? (b) Nsɛmmisa bɛn na yebesusuw ho?\n2 Eyi akyi no, ankyɛ na Paulo kyerɛw krataa a ɛto so abien kɔmaa Korintofo no. Ɔka kyerɛɛ wɔn sɛ: “Yɛnyɛ mo gyidi so atumfoɔ, na mmom yɛyɛ mfɛfo adwumayɛfo a yɛboa ma mo ani gye, efisɛ mo gyidi na ama mugyina hɔ.” (2 Kor. 1:24) Dɛn na na Paulo repɛ akyerɛ? Dɛn na asafo mu mpanyimfo a wɔwɔ hɔ nnɛ betumi asua afi saa asɛm no mu?\nYƐN GYIDI NE YƐN ANIGYE\n3. (a) Bere a Paulo kae sɛ “mo gyidi na ama mugyina hɔ” no, dɛn na na ɔrepɛ akyerɛ? (b) Dɛn na mpanyimfo a wɔwɔ hɔ nnɛ yɛ de suasua Paulo?\n3 Paulo kyerɛɛ nneɛma abien a ɛho hia wɔ yɛn som mu. Ɛno ne gyidi ne anigye. Nea edi kan no, yɛnhwɛ nea Paulo kyerɛw faa gyidi ho. Ɔkae sɛ: “Yɛnyɛ mo gyidi so atumfoɔ, . . . efisɛ mo gyidi na ama mugyina hɔ.” Paulo asɛm yi kyerɛ sɛ ogye toom sɛ ɛnyɛ ɔno anaa onipa foforo bi nti na anuanom a wɔwɔ Korinto no gyina hɔ pintinn resom Onyankopɔn, mmom wɔn ankasa gyidi nti. Ná Paulo wɔ ahotoso sɛ anuanom dɔ Onyankopɔn na wɔpɛ sɛ wɔyɛ nea ɛteɛ. Enti ohui sɛ enhia sɛ ɔhyɛ wɔn so te sɛ nea wonni gyidi. Nokwasɛm ne sɛ amma ne tirim mpo sɛ ɔbɛyɛ saa. (2 Kor. 2:3) Mpanyimfo a wɔwɔ hɔ nnɛ suasua Paulo. Wɔwɔ ahotoso sɛ wɔn nuanom wɔ gyidi wɔ Onyankopɔn mu na adwempa na wɔde som no. (2 Tes. 3:4) Mpanyimfo nhyehyɛ mmara katee mma asafo no. Mmom wɔma anuanom hu Bible mu afotu ne akwankyerɛ a Yehowa ahyehyɛde no de ma. Enti mpanyimfo a wɔwɔ hɔ nnɛ nyɛ atumfoɔ wɔ wɔn nuanom gyidi so.—1 Pet. 5:2, 3.\n4. (a) Bere a Paulo kae sɛ: “Yɛyɛ mfɛfo adwumayɛfo a yɛboa ma mo ani gye” no, dɛn na na ɔrepɛ akyerɛ? (b) Ɔkwan bɛn so na mpanyimfo a wɔwɔ hɔ nnɛ suasua Paulo?\n4 Paulo san kae sɛ: “Yɛyɛ mfɛfo adwumayɛfo a yɛboa ma mo ani gye.” Ná henanom ne “mfɛfo adwumayɛfo” no? Ɛyɛ wɔn a wɔne Paulo boom yɛɛ adwuma de boaa Korintofo no. Yɛyɛ dɛn hu saa? Paulo bɔɔ mfɛfo adwumayɛfo no abien din wɔ krataa a ɔkyerɛw Korintofo no mu. Ɔkyerɛwee sɛ ‘ɔne Silwano ne Timoteo kaa Yesu ho asɛm wɔ wɔn mu.’ (2 Kor. 1:19) Afei nso bere biara a Paulo bɛka “mfɛfo adwumayɛfo” ho asɛm wɔ ne nkrataa mu no, na ɔrekyerɛ wɔn a wɔne no boom yɛɛ asɛnka adwuma no. Wɔn mu bi ne Apolo, Akwila, Priska, Timoteo ne Tito. (Rom. 16:3, 21; 1 Kor. 3:6-9; 2 Kor. 8:23) Enti bere a Paulo kae sɛ: “Yɛyɛ mfɛfo adwumayɛfo a yɛboa ma mo ani gye” no, na ɔreka akyerɛ Korintofo no sɛ ɔne ne mfɛfo adwumayɛfo no pɛ sɛ wɔyɛ nea wobetumi biara boa asafo no mufo nyinaa ma wɔde anigye som Onyankopɔn. Saa pɛpɛɛpɛ na Kristofo asafo mu mpanyimfo a wɔwɔ hɔ nnɛ pɛ sɛ wɔyɛ. Wɔpɛ sɛ wɔyɛ nea wobetumi biara boa wɔn nuanom ma wɔde ‘anigye som Yehowa.’—Dw. 100:2; Filip. 1:25.\n5. Asɛm bɛn na wobisaa anuanom mmarima ne mmea bi? Dɛn na ɛsɛ sɛ yɛn nyinaa ma ɛtena yɛn adwenem?\n5 Nnansa yi wobisaa anuanom mmarima ne mmea bi a wɔwɔ aman horow so sɛ: “Dɛn na panyin bi yɛe anaa ɔkae a ɛmaa w’ani gyei?” Yebesusuw mmuae a wɔmae ho. Bere a yɛreyɛ saa no, hwɛ sɛ wobɛkae nea ɔpanyin bi yɛe anaa ɔkae a ɛmaa w’ani gyei. Afei nso momma yɛn nyinaa nhwɛ nea yebetumi ayɛ ma asafo no mu ayɛ dɛ. *\n“MUNKYIA YƐN DƆFO PERSI”\n6, 7. (a) Ɔkwan biako bɛn na mpanyimfo bɛfa so asuasua Yesu, Paulo, ne Onyankopɔn asomfo foforo? (b) Adɛn nti na sɛ yɛde anuanom din frɛ wɔn a, wɔn ani gye paa?\n6 Anuanom pii kae sɛ, sɛ wohu sɛ mpanyimfo no dwen wɔn ho a, wɔn ani gye paa. Ɔkwan biako a mpanyimfo bɛfa so ayɛ saa ne sɛ wobesuasua Dawid, Elihu, ne Yesu. (Monkenkan 2 Samuel 9:6; Hiob 33:1; Luka 19:5.) Na wɔyɛ Yehowa asomfo a wodwen afoforo ho. Ɔkwan biako a wɔde kyerɛɛ saa ne sɛ na wɔde nkurɔfo din frɛ wɔn. Paulo nso hui sɛ ehia sɛ ɔkae ne nuanom Kristofo din na ɔde frɛ wɔn. Yɛmfa krataa bi a ɔkyerɛwee nyɛ nhwɛso. Bere a ɔrebewie no, ɔbobɔɔ anuanom mmarima ne mmea bɛboro 25 din kyiaa wɔn. Wɔn mu biako ne Kristoni bea Persi. Paulo kae sɛ: “Munkyia yɛn dɔfo Persi.”—Rom. 16:3-15.\n7 Ɛyɛ den ma mpanyimfo bi sɛ wɔbɛkae anuanom din. Nanso sɛ ɔpanyin bi bɔ mmɔden sɛ obehu anuanom din a, wohu sɛ ɔpanyin no dwen wɔn ho. (Ex. 33:17) Sɛ ɔpanyin bi rehwɛ Ɔwɛn-Aban Adesua so anaa adesua foforo biara so na ɔbɔ anuanom din frɛ wɔn a, wɔn ani gye paa.—Fa toto Yohane 10:3 ho.\n“ƆYƐƐ ADWUMADEN PII WƆ AWURADE MU”\n8. Ade titiriw bɛn na Paulo yɛe de suasuaa Yehowa ne Yesu?\n8 Ade foforo a Paulo yɛe de kyerɛe sɛ odwen afoforo ho ne sɛ ɔkamfoo wɔn. Sɛ mpanyimfo kamfo wɔn nuanom Kristofo a, ɛma wɔn ani gye. Enti bere a Paulo kyerɛw Korintofo no a ɔkae sɛ ɔpɛ sɛ wɔn ani gye no, ɔkae wɔ krataa no mu sɛ: “Mede mo hoahoa me ho pii.” (2 Kor. 7:4) Yebetumi aka sɛ asɛm a Paulo kae yi kaa anuanom a wɔwɔ Korinto no koma paa. Paulo kamfoo anuanom a wɔwɔ asafo foforo mu nso. (Rom. 1:8; Filip. 1:3-5; 1 Tes. 1:8) Bere a Paulo rekyerɛw Romafo asafo no, ɔbɔɔ Persi din wɔ ne krataa no mu na ɔka kaa ho sɛ: “Ɔyɛɛ adwumaden pii wɔ Awurade mu.” (Rom. 16:12) Yebetumi aka sɛ bere a Persi tee asɛm no n’ani gyei paa! Bere a Paulo kamfoo afoforo no, na ɔresuasua Yehowa ne Yesu.—Monkenkan Marko 1:9-11; Yohane 1:47; Adi. 2:2, 13, 19.\n9. Dɛn nti na sɛ yɛkamfo afoforo wɔ asafo no mu a, obiara ani gye?\n9 Ɛnnɛ nso mpanyimfo nim sɛ ehia sɛ wɔkamfo wɔn nuanom. (Mmeb. 3:27; 15:23) Sɛ ɔpanyin bi yɛ saa a, ɛte sɛ nea ɔreka akyerɛ ne nuanom sɛ ohu mmɔden wɔrebɔ wɔ asafo no mu no na odwen wɔn ho. Anuanom mmarima ne mmea a wɔwɔ asafo no mu pɛ sɛ mpanyimfo no bue wɔn ano ka nkuranhyɛsɛm kyerɛ wɔn. Onuawa bi a wadi boro mfe 50 kae sɛ: “Ɛyɛ den sɛ obi bɛkamfo me wɔ adwumam. Obiara asɛm mfa ne yɔnko ho; nea obiara pɛ ne sɛ obetwa ne yɔnko nantin. Enti sɛ meyɛ biribi ma asafo no na ɔpanyin bi kamfo me a, ɛma me ho bae me! Ɛma mihu sɛ me soro Agya no dɔ me.” Onuabarima bi a ɔno nkutoo rehwɛ ne mma baanu nso kae sɛ ɔpanyin bi kamfoo no nnansa yi ma n’ani gyei paa. Ɔkae sɛ: “Ɔpanyin no asɛm no ma minyaa ahoɔden a mede bɛyɛ pii wɔ Yehowa som mu.” Ɛda adi pefee sɛ, sɛ ɔpanyin kamfo ne nuanom a, ɛhyɛ wɔn mpamden ma wɔde anigye ne ahokeka nantew nkwa kwan no so a ‘wɔmmrɛ.’—Yes. 40:31.\n‘MONHWƐ ONYANKOPƆN ASAFO NO SO’\n10, 11. (a) Dɛn na mpanyimfo betumi ayɛ de asuasua Nehemia? (b) Sɛ ɔpanyin bi pɛ sɛ ɔkɔsra ne nuanom a, dɛn na ɛbɛboa no ma ɔde honhom mu akyɛde ama wɔn?\n10 Ade titiriw bɛn bio na mpanyimfo betumi ayɛ ma wɔn nuanom ahu sɛ wodwen wɔn ho na ama asafo no mu ayɛ dɛ? Sɛ wohu sɛ obi hia nkuranhyɛ a, wɔntenatena ho koraa; wotu anammɔn ntɛm kɔboa no. (Monkenkan Asomafo Nnwuma 20:28.) Sɛ mpanyimfo yɛ saa a, na wɔresuasua ahwɛfo a wɔtenaa ase tete no. Momma yɛmfa Nehemia nyɛ nhwɛso. Bere a ohui sɛ ne mfɛfo Yudafo bi ayɛ mmerɛw no, Bible ka sɛ ‘ntɛm ara ɔsɔre’ kɔhyɛɛ wɔn den. (Neh. 4:14) Ɛnnɛ nso mpanyimfo pɛ sɛ wɔyɛ saa ara. Wɔkɔ wɔn nuanom nkyɛn kɔhyɛ wɔn den ma wɔn ase tim wɔ gyidi no mu. Mpanyimfo bɔ mmɔden sɛ wɔbɛkɔ wɔn nuanom mmarima ne mmea fie akɔma wɔn “honhom mu akyɛde,” kyerɛ sɛ, wɔbɛboa wɔn ma wɔn gyidi ayɛ den. (Rom. 1:11) Dɛn na ɛbɛboa mpanyimfo ma wɔayɛ saa?\n11 Sɛ ɔpanyin bi pɛ sɛ ɔkɔsra onua bi hyɛ no den a, ehia sɛ ɔtena ase susuw onii no ho ansa na wakɔ. Obetumi abisa ne ho sɛ: ‘Nsɛnnennen bɛn na onua no rehyia? Dɛn na metumi aka de ahyɛ no den? Kyerɛwsɛm bɛn na metumi de aboa no? Bible mu nnipa bɛn na metumi de n’asɛm ahyɛ no nkuran? Sɛ ɔpanyin gye bere susuw nsɛm a ɛte saa ho ansa na wakɔ a, obenya asɛm bi a ɛhyɛ nkuran aka akyerɛ no; ɛrenyɛ nkɔmmɔ biara kɛkɛ. Sɛ ɔpanyin kɔsra anuanom a, ɔma wɔn kwan ma wɔkasa na ɔyɛ aso tie wɔn. (Yak. 1:19) Onuawa bi kae sɛ: “Sɛ worekasa na ɔpanyin yɛ aso tie wo a, wo koma tɔ wo yam.”—Luka 8:18.\nSɛ ɔpanyin siesie ne ho ansa na wakɔsra anuanom a, onya “honhom mu akyɛde” ma wɔn\n12. Asafo no mufo bɛn na wohia nkuranhyɛ, na dɛn ntia?\n12 Henanom na ehia sɛ mpanyimfo no srasra wɔn hyɛ wɔn nkuran? Paulo tuu ne mfɛfo mpanyimfo fo sɛ ‘wɔmma wɔn ani mmra nguankuw no nyinaa so.’ Enti asafo no mufo nyinaa hia nkuranhyɛ; adawurubɔfo ne akwampaefo a wɔde mfe pii asom mpo hia nkuranhyɛ. Dɛn nti na ehia sɛ mpanyimfo no bɔ saafo no kyidɔm? Ɛwom sɛ wɔn gyidi yɛ den de, nanso wiase bɔne yi mu nsɛnnennen betumi ahyɛ wɔn so. Asɛm a esii wɔ Ɔhene Dawid asetenam bɛboa yɛn ma yɛahu nea enti a ɛtɔ da bi a, Yehowa asomfo a wɔyɛ den mpo hia nkuranhyɛ fi wɔn nuanom hɔ.\n“ABISAI BƐBOAA NO”\n13. (a) Tebea bɛn na na Dawid wom a Yisbi-Beno pɛe sɛ okum no? (b) Ɛyɛɛ dɛn na Abisai tumi gyee Dawid?\n13 Bere a wɔsraa aberante Dawid sɛ ɔhene no, ankyɛ na ɔne Goliat de kɔbɔɔ ani. Na Goliat fi Refaimfo a wɔyɛ abran no mu, nanso Dawid nyaa akokoduru kum no. (1 Sam. 17:4, 48-51; 1 Be. 20:5, 8) Mfe bi akyi no, bere a Israelfo ne Filistifo reko no, Dawid kohyiaa ɔbran foforo. Na ne din de Yisbi-Beno. Na ɔno nso yɛ Refaim aseni. (2 Sam. 21:16) Nanso saa bere no de, ɛkaa dɛ anka ɔbran no kum Dawid. Adɛn ntia? Ɛnyɛ sɛ ehu kaa Dawid, na mmom Bible ka sɛ na ‘wabrɛ.’ Bere a Yisbi-Beno hui sɛ Dawid ayɛ mmerɛw no, ɔyɛe sɛ ‘ɔrebɔ Dawid akum no,’ nanso “ntɛm ara na Seruia ba Abisai bɛboaa [Dawid], na ɔbɔɔ Filistini no kum no.” (2 Sam. 21:15-17) Sɛ ɛnyɛ Abisai a, ebia anka Dawid awiei ara ne no! Abisai de n’ani too fam hui sɛ Dawid nkwa da asiane mu, na ɔyɛɛ ntɛm kɔboaa no. Akyinnye biara nni ho sɛ Dawid ani sɔɔ nea Abisai yɛe no. Dɛn na yebetumi asua afi asɛm yi mu?\n14. (a) Dɛn na ɛboa yɛn ma yedi nsɛnnennen a ɛte sɛ ɔbran “Goliat” so? (b) Dɛn na mpanyimfo betumi ayɛ de ahyɛ wɔn nuanom den ma wɔde anigye asom? Ma nhwɛso.\n14 Yehowa nkurɔfo a wɔwɔ wiase nyinaa de ahokeka reyɛ asɛnka adwuma no, nanso Satan ne n’apamfo de nneɛma tõatõa wɔn. Yɛn mu bi hyia nsɛnnennen a ɛte sɛ ɔbran “Goliat,” nanso sɛ yɛde yɛn ho to Yehowa so a, yebetumi adi so sɛnea Dawid tumi dii Goliat so no. Nanso ɛtɔ da bi a wiase mu nhyɛso ne emu haw ma yɛbrɛ anaa yɛbotow. Ɛba saa na yehyia nsɛnnennen a anka yebetumi adi so mpo a, ɛnyɛ den sɛ ebebunkam yɛn so. Yɛkɔ tebea a ɛte saa mu a, ɔpanyin bi betumi aboa yɛn ma yɛasan agyina yɛn nan so de anigye asom. Yɛn mu pii anya mmoa a ɛte saa. Onuawa kwampaefo bi a wadi boro mfe 60 kae sɛ: “Bere bi na mente apɔw, na mekɔ asɛnka kakra a na mabrɛ. Ɔpanyin bi hui sɛ m’ahokeka akɔ fam na ɔbaa me nkyɛn. Ɔde Bible hyɛɛ me nkuran. Mede nyansahyɛ a ɔde maa me no yɛɛ adwuma, na ɛboaa me paa.” Onuawa no ka kaa ho sɛ: “Ɛyɛ me dɛ sɛ ɔpanyin no de n’ani too fam hui sɛ mayɛ mmerɛw na ɔboaa me!” Nokwasɛm ni, yɛwɔ mpanyimfo a wodwen yɛn ho na wɔayɛ krado sɛ wɔbɛboa yɛn sɛnea Abisai yɛɛ ntɛm boaa Dawid no. Eyi ma yɛn koma tɔ yɛn yam!\n‘WOHUU ƆDƆ KƐSE A PAULO WƆ MA WƆN’\n15, 16. (a) Dɛn nti na na anuanom pɛ Paulo asɛm saa? (b) Dɛn nti na yɛn nso yɛpɛ asafo mu mpanyimfo asɛm?\n15 Mpanyimfo adwuma nna fam. Onyankopɔn nguan ho dadwen nti, ɛtɔ da bi a mpanyimfo kɔ kɛtɛ so a wɔnna. Da bi wɔ hɔ a wɔsɔre anadwo dasum bɔ mpae ma wɔn nuanom anaa wɔkɔboa wɔn. (2 Kor. 11:27, 28) Eyi nyinaa mu no, mpanyimfo no de anigye yɛ wɔn adwuma yiye sɛnea Paulo yɛe no. Ɔkyerɛw Korintofo no sɛ: “Mifi anigye kɛse mu de me ho nneɛma bɛma na mede me ho ama mo kra korakora.” (2 Kor. 12:15) Na Paulo dɔ ne nuanom, enti ɔde ne ho nyinaa maa wɔn sɛnea wobetumi agyina pintinn. (Monkenkan 2 Korintofo 2:4; Filip. 2:17; 1 Tes. 2:8) Enti sɛ na anuanom pɛ Paulo asɛm a, ɛnyɛ nwonwa!—Aso. 20:31-38.\n16 Onyankopɔn asomfo a yɛwɔ hɔ nnɛ nso pɛ asafo mu mpanyimfo asɛm efisɛ wodwen yɛn ho. Yɛbɔ mpae da Yehowa ase daa sɛ ɔde mmarima a wɔte saa ama yɛn. Ɛyɛ yɛn anigye sɛ yɛwɔ mpanyimfo a wɔn ani kũ yɛn ho na wɔsrasra yɛn hyɛ yɛn den. Bio nso, sɛ yɛhwɛ sɛnea wɔayɛ krado sɛ wɔbɛboa yɛn wɔ yɛn ahohia mu a, ɛka yɛn koma paa. Nokwasɛm ni, Kristofo asafo mu mpanyimfo yɛ ‘mfɛfo adwumayɛfo a wɔboa ma yɛn ani gye.’\n^ nky. 5 Wɔsan bisaa anuanom yi sɛ, “Su bɛn na wuhu wɔ ɔpanyin bi ho a, w’ani gye ho paa?” Wɔn mu dodow no ara kae sɛ “ɔpanyin a n’anim tew.” Yebesusuw saa su yi ho wɔ Ɔwɛn-Aban bi a ɛbɛba mu, na ɛbɛkyerɛ nea enti a ehia sɛ mpanyimfo nya saa su no.


GU ABA PA – Mum Cee\nMaame Afua nyinsɛn ɛmmere a na ne kunu Kofi Afransɔ ɛne ne mpena Ama Duku nso awo ɔba barima ama n’atene. Na wɔn nyinaa te Baawie kuro mu. Na Maame Afua aware mfie nson a na ɔba biara mma. Ɔka kyerɛɛ ne kunu sɛ w’afa afuro no, Kofi Afransɔ de abofunu aniwa hwɛɛ no soro kosii ne fɔm na ɔtwee no ka sɛɛ ‘pɛ anansesɛm fofrɔ bi to. Na saa nkontompo yi deɛ, me yɛ gyimini koraa, anka m’ehunu no mpɛtɛ takra mu.’\nOwie yɛ ara na ɔsesaa ne nneɛma tu firi wɔn awarefie kɔtenaa ne mpena no so. Nna kraa nna ma Maame Afua afuru kyerɛɛ sɛ ampa w’afa afuro, nso Kofi Afransɔ de nsɛm hunu kaa sɛ, ɛyɛ aniwuo ntamagu na ahyɛ n’afuru ma.\nMaame Afua woo yɛ no, onyaa abaayewa fɛfɛ a ɔtoo ne din sɛ Aniwuo Asa. Baawie kuro no nyinaa gye to mu sɛ w’awo abaayewa a n’ahoɔfɛ so nni sɛsoɔ wɔ kuro mu hɔ. Ne nyinaa akyi no, Kofi Afransɔ ampɛ amua.\nMaame Afua titii ne mmɔwerɛ mu hwɛɛ ne ba no ma no nyin bɛyɛ abaayewa kromo. Agye ani antɔ no so, ani bɛfrɛ ahwɛbio. Ɛno nti onimuonyamfoɔ bi a na ɔwɔ tumi wɔ nsɛmtwerɛ adwuma mu twa no mfonin de kɔ too kowaa-krataa kɛseɛ bi anim. Ankyɛ na siniyifoɔ bebree bɛ too no so boɔ.\nAniwuo Asa din hyetaa Sikaman ne wiase nyinaa mu. Kofi Afransɔ hunuu saa ara pɛ na n’ani so tee sɛ ogya. Ɔkɔ dwane toaa mpanyinfoɔ sɛ wɔn nni n’anim nkɔpa Maame Afua akyɛw na ɔnkɔgye ne ba. Mpanyinfoɔ yi nso penee so dii n’anim kɔɔ Maame Afua fie wɔ kuro kɛseɛ mu. Ɔgyee wɔn fɛ so bisaa wɔn amaneɛ. Wɔn nso di wɔn nanteseɛ too n’anim.\nMaame Afua de ahumu kukuɔ kaa sɛ ‘ɛneɛ mpanyinfoɔ ei, menko me sɛm pa. Me da mo ase paa sɛ mo atutu mo nan aba me fie de asɛm pa sɛɛ abɛto m’anim. Me nni hwee ka kyerɛ Kofi sɛ, me nim atwerɛ ne akenkan nti, wei deɛ me de twerɛdua too ho. Momma me mmere kakra na me nkɔfa mmera na yɛn bu ka no.’\nƆka saa wei a na ɔbɔ wuraa ne dan baako bi mu. Ɛhɔ na Kofi Afransɔ ne ne mpanyinfoɔ hwɛɛ ne fie hɔ yie. Abansoro a y’aka ho ne mu nyinaa fitaa. Mfoni a nsutadeɛ fɛfɛ ne mframa ɛɛgoru bɔ fa na ne ba no ne ne maame nfoni nso bobɔ afa afa. Nkondwa ne adidipono a esisi asa so hɔ deɛ, ɛsɛ w’ani na ɛnsɛ wo ka kyerɛ; ɛyɛ krabɛhwɛ.\nMaame Afua de krataa kakraka bi bɛtoo wɔn anim. Osii so de anidie kaa sɛ ‘mpanyinfoɔ, me srɛ, ɛka a m’abɔ wɔ me ba ne ho nyinaa na egu saa krataa yi mu no. Sesei w’adi mfie du nwɔtwe nti na nhoma no abobɔ apii so saa no.’\nƆkaa saa pɛ na wei akɔhwɛ wei anim, na wei nso akɔhwɛ wei anim. Ɔpanyin baako de abufuo kaa sɛ ‘saa na wo yɛ ɔbaa mansotwefoɔ saa? Ewiase yi mu nyinaa, ɛhe na w’ati sɛ ɔbaa bi atwerɛ ka a w’abɔ ne ba ho firi ne mmɔfraase bɛsi ne mpanyifie so? Na me dwene sɛ wo ho dwo nso…’\nW’anka anwie koraa na Maame Afua de kyɛwpa ka kyerɛɛ no sɛ, ɔserɛ no ɔnhwɛ na w’anya no kasatia. Kofi Afransɔ de ntɛntɛm kaa sɛ, ɛneɛ ɔntete sika a w’anya firi ne ba no ho no nfiri ne ka no mu na ɔnfa ne ba mma no. Nanso, Maame Afua de krataa no maa no san frɛ no banbɔfoɔ ma wɔn pam wɔn firi ne fie. Ɔka kyerɛ wɔn sɛ, ɔhyɛɛda twerɛ nhoma no mmienu sɛnea ɛbɛyɛ a ɔnmmerɛ, sɛ wɔn ba n’anim a. Enti onya ne sika no ne n’animguaseɛ mpatadeɛ no a, ɔmmra m’ɛgye ne ba.\nKofi Afransɔ kekaa kyerɛ Baawie asowa asowa a ɛpɛsɛ wɔn tie nyinaa san de Maame Afua ne Aniwuo Asa kɔɔ nsɛntwerɛfoɔ so sɛ ɔrekogu wɔn anim ase. Nsɛmtwerɛfoɔ nso kekaa bi ara, nso anka wɔn ntama mpo na akɔka wɔn wideɛ.\nAniwuo Asa de too dwa sɛ, mpo onyini no, owiaa ne ho kɔ kyia n’agya. Kofi Afransɔ ka kyerɛ no sɛ ɔnka ne mma ho. Sikaman nyinaa tuu wɔn ano guu Kofi Afransɔ so ma no de aniwuo kɔ hyɛɛ no ho ahoma\nNso n’ayie ase koraa no, tɛkrɛma bebree de nsɛmkeka na egyaa no kwan. Ɛyɛ atɔfowuo nso nti, wɔn bɔɔ no tawu kɔsie no a, wɔn anneda no koraa. Wei kyerɛ so, aba a woguo no, ɛno ara na wotwa. Enti gu aba pa.\nAmoafowaa Sefa Cecilia © September 2021. Edited by Dr. Kwabena Antwi Boasiako\n← FAKE BEADS → THAT BRIGHTEST CANDLE LIFE’S WINDS STOLE


Mateo 4 NA-TWI - Ɔbonsam sɔ Yesu hwɛ - Eyi akyi no, - Bible Gateway\nMateo 4 Nkwa Asem (NA-TWI)\n4 Eyi akyi no, Honhom Kronkron faa Yesu kɔɔ sare so sɛ ɔbonsam nkɔsɔ no nhwɛ. 2 Saa bere no, Yesu dii mmuada adaduanan, awia ne anadwo. Eyi maa ɔkɔm dee no. 3 Ɔbonsam baa Yesu nkyɛn bɛka kyerɛɛ no se, “Sɛ wone Onyankopɔn Ba no a, ka na saa abo yi nnan aduan.”\n4 Yesu buaa no se, “Wɔakyerɛw sɛ, ‘Ɛnyɛ aduan nko ara na ɛho hia onipa wɔ n’asetena mu, na mmom nea ehia titiriw ne sɛ, obedi Onyankopɔn asɛm so.’ “\n5 Afei ɔbonsam de Yesu kɔɔ Yerusalem de no kogyinaa asɔredan a ɛwɔ hɔ no atifi pɛɛ, 6 na ɔka kyerɛɛ no se, “Sɛ wone Onyankopɔn ba no ampa ara a, huruw fi nea wugyinae hɔ si fam, efisɛ, wɔakyerɛw sɛ, ‘Onyankopɔn bɛsoma n’abɔfo abɛsɔw wo na woammɛhwe abotan so.’ “\n7 Yesu buae bio se, “Wɔakyerɛw bio sɛ, ‘Nsɔ Awurade wo Nyankopɔn nhwɛ.’ “\n8 Eyi akyi no, ɔbonsam de Yesu kɔɔ bepɔw tenten bi mpampam. Ɔde n’ani kari kyerɛɛ no wiase ahenni ahorow ne emu anuonyam nyinaa. 9 Afei ɔka kyerɛ Yesu se, “Sɛ wobɛkotow asom me a, mede nea wuhu yi nyinaa bɛma wo.”\n10 Ɛhɔ ara na Yesu buae se, “Fi me so, Satan! Wɔakyerɛw sɛ, ‘Kotow som Awurade wo Nyankopɔn, na ɔno nko ara na som no.’ “\n11 Yesu ano sii no, ɔbonsam gyaw no hɔ kɔe. Ɛno akyi, abɔfo baa Yesu nkyɛn bɛsom no.\nYesu fiti n’adwuma ase wɔ Galilea\n12 Yesu tee sɛ wɔakyere Yohane no, ɔkɔɔ Galilea. 13 Oduu Galilea no, wantena Nasaret, na mmom, otwaam wɔ Nasaret hɔ kɔtenaa Kapernaum a ɛwɔ Galilea mpoano no, Sebulon ne Naftali ahye so. 14 Eyi maa nea odiyifo Elia kae se, 15 “Sebulon asase ne Naftali asase, ɔkwan a ɛkɔ po mu, Yordan agya, amanaman Galilea, 16 nnipa a wɔtenaa sum mu no, Hann kɛse bi apue ama wɔn. Wɔtenaa owu asase so maa Hann no pue maa wɔn wɔ hɔ” no baa mu. 17 Efi saa bere no, Yesu fii n’asɛnka ase se, “Monsakra mo su, momfa mo ho mma Onyankopɔn, na ɔsoro ahenni no abɛn.”\nYesu frɛ asuafo baanan\n18 Da bi a Yesu nam Galilea mpoano no, ohuu anuanom baanu bi a wɔn nyinaa yɛ apofofo sɛ wɔregu asau wɔ po no mu. Saa anuanom yi mu baako din de Simon, a ne din foforo nso de Petro. Ɔbaako no nso din de Andrea.\n19 Yesu ka kyerɛɛ wɔn se, “Mummedi m’akyi, na mɛkyerɛ mo ɔkwan a wɔfa so yi nnipa kra.” 20 Ɛhɔ ara, wogyaw wɔn asau no guu hɔ bedii n’akyi ne no kɔe.\n21 Ɔkɔɔ n’anim kakra no, ohuu Sebedeo mma baanu a wɔfrɛ ɔbaako Yohane, ɛnna ɔbaako nso din de Yakobo, sɛ wɔne wɔn agya te ɔkorow mu retuatua wɔn asau mu. Yesu frɛɛ wɔn nso sɛ wommedi n’akyi. 22 Ntɛm ara, wogyaw wɔn agya ne ɔkorow no hɔ, bedii n’akyi.\n23 Yesu kyinkyinii Galileaman mu nyinaa kaa ahenni no ho asɛmpa wɔ Yudafo hyiadan mu. Ɔsaa nyarewa ahorow a wɔde baa n’anim nyinaa nso. 24 Yesu anwonwade a ɔyɛe yi trɛw koduu Siriaman mu nyinaa. Eyi ma wɔde wɔn a ahonhommɔne wɔ wɔn so, wɔn a wotwa, wɔn a wɔyare mmubui, ne wɔn a nyarewa ahorow haw wɔn no nyinaa fi Siriaman mu brɛɛ no ma ɔsaa wɔn nyinaa yare. 25 Anwonwade a Yesu yɛe yi, maa nnipakuw a wofi Galilea ne Nkurow Du ‘Dekapoli’ no mu ne Yerusalem ne Yordan agya tu dii n’akyi.


Yohane 13 NA-TWI - Yesu hohoro n’asuafo nan ase - Ade - Bible Gateway\nYohane 12Yohane 14\nYohane 13 Nkwa Asem (NA-TWI)\n13 Ade rebɛkye ama Twam Afahyɛ no adu no, Yesu hui sɛ afei bere aso sɛ ofi wiase kɔ n’agya nkyɛn. Yesu yɛ obi a na ɔdɔ n’akyidifo, na ɔdɔɔ wɔn kosii sɛ owui. 2 Bere a na Yesu ne n’asuafo te adidii no, ɔbonsam kɔhyɛɛ Yuda Iskariot a ɔyɛ Simon ba no mu sɛ onyi Yesu mma. 3 Yesu nim sɛ n’agya de tumi nyinaa ahyɛ ne nsa, na ofi Onyankopɔn nkyɛn na ɔbae, na ɔresan akɔ ne nkyɛn. 4 Yesu sɔre fii didipon no ho, yii n’atade nguguso guu hɔ, de mpopaho twaa n’asen. 5 Ohwiee nsu guu kankyee bi mu na ofitii ase hohoroo asuafo no nan ase de mpopaho no popae. 6 Bere a Yesu duu Simon Petro so no, Petro bisaa no se, “Awurade, worebɛhohoro me nan ase anaa?”


7 Usia ba Yotam ba Ahas+ a ɔyɛ Yuda hene no bere so no, Siria hene Resin+ ne Remalia ba Peka+ a ɔyɛ Israel hene no bae sɛ wɔrebɛko atia Yerusalem, nanso wɔantumi kurow no.+ 2 Na wɔbɛbɔɔ Dawid fie amanneɛ sɛ: “Siria de ne ho atweri Efraim.”+ Na ne koma ne ne man koma wosowee te sɛ kwae mu nnua a mframa wosow no.+ 3 Afei Yehowa ka kyerɛɛ Yesaia sɛ: “Mesrɛ wo, fi adi na wo ne wo ba Sear-Yasub*+ nkohyia Ahas. Wubehu no wɔ atifi fam ɔtare no suka ho,+ ɔtempɔn a ɛkɔ ntamasifo asase so no so.+ 4 Na ka kyerɛ no sɛ, ‘Hwɛ yiye, mma biribiara nnhaw wo.+ Nsuro, na mma wo koma nntu,+ nnyentia abien a etu wusiw yi nti, Resin ne Siria ne Remalia+ ba no abufuhyew nti. 5 Nsuro sɛ Siria ne Efraim ne Remalia ba no abɔ wo ho pɔw bɔne sɛ: 6 “Momma yɛnkɔ Yuda so nkɔtetew ne mu na yemmubu mfa, na yensi Tabeel ba hene wɔ hɔ.”+ 7 “‘Nea Awurade Tumfoɔ Yehowa aka ni: “Ɛrennyina, ɛremma so.+ 8 Siria ti ne Damasko, na Damasko ti ne Resin; mfe aduosia anum ntam wobebubu Efraim pasaa na anyɛ ɔman bio.+ 9 Efraim ti ne Samaria,+ na Samaria ti ne Remalia ba no.+ Sɛ munni gyidi a, morenkyɛ.”’”+ 10 Yehowa toaa so ka kyerɛɛ Ahas sɛ: 11 “Bisa Yehowa wo Nyankopɔn na ɔmma wo sɛnkyerɛnne bi,+ sɛ ɛkɔ fam kodu Adamoa* mu tɔnn anaa ɛkɔ soro kodu ɔsoro pɛɛ mpo a.” 12 Nanso Ahas kae sɛ: “Meremmisa, na merensɔ Yehowa nhwɛ.” 13 Na ɔkae sɛ: “Dawid fie, mesrɛ mo muntie. Mususuw sɛ ɛyɛ ade ketewa sɛ mobɛhyɛ nnipa brɛ ɛnna moresan ahyɛ me Nyankopɔn brɛ yi?+ 14 Afei Yehowa ankasa bɛma mo sɛnkyerɛnne: Hwɛ, ababaa+ no benyinsɛn+ awo ɔbabarima+ na wato no din Imanuel. 15 Bere a obehu sɛnea wɔpo bɔne paw papa no,+ na odi bɔta ne ɛwo. 16 Ansa na abofra no behu sɛnea wɔpo bɔne paw papa no,+ na wɔagyaw ahene baanu a musuro wɔn yi asase ato hɔ ma ada mpan.+ 17 Yehowa de nna bi bɛba wo ne wo manfo ne w’agya fie so,+ nna a efi bere a Efraim dan fii Yuda ho+ ebi mmae da; ɛno ne Asiria hene.+ 18 “Na saa da no, Yehowa bɛbɔ hwirema afrɛ nwansena a wɔwɔ Egypt Nil asuasu ano ne nnowa+ a wɔwɔ Asiria asase so.+ 19 Wɔn nyinaa bɛba yuu abesisi nsubon kuronkuron ne abotan mu ntokuru mu ne nsɔe so ne mmeae a nsu wɔ nyinaa.+ 20 “Saa da no, Yehowa de oyiwan a wɔabɔ no paa wɔ asubɔnten kɛse no ho,+ kyerɛ sɛ Asiria hene,+ beyi eti ne nan ho nhwi na awerɛw bogyesɛ mpo.+ 21 “Ɛda no, onipa bɛkora nantwi ba biako ne nguan abien so.+ 22 Na nufusu bebu so ma wadi bɔta, efisɛ bɔta ne ɛwo+ na wɔn a wɔaka asase no so nyinaa bedi. 23 “Saa da no, baabi a na bobe apem a ne bo yɛ nnwetɛbona apem+ wɔ no, ɛhɔ nyinaa bɛdan nsɔe ne nkyɛkyerɛ.+ 24 Bɛmma ne agyan na ɔde bɛba hɔ,+ efisɛ asase no nyinaa bɛdan nsɔe ne nkyɛkyerɛ. 25 Na mmepɔw a kan no na wɔde asɔw adɔw so nwura bɔne nyinaa no, worenkɔ hɔ bio, nsɔe ne nkyɛkyerɛ nti; na wobegyaa anantwi akɔ hɔ na nguan adi aforosian wɔ so.”+\nAse ne “Nkaefo Kakraa Bi na Wɔbɛsan Aba.”


Exodus 35 | Intanɛt So Bible| Wiase Foforɔ Nkyerɛaseɛ\n35 Akyiri yi Mose frɛɛ Israel asafo nyinaa ka kyerɛɛ wɔn sɛ: “Nea Yehowa ahyɛ sɛ yɛnyɛ ni:+ 2 Momfa nnansia nyɛ adwuma,+ na da a ɛto so ason no de, ɛyɛ da kronkron ma mo, ɛyɛ homeda ma Yehowa, monhome koraa. Obiara a ɔbɛyɛ adwuma saa da no, wobekum no.+ 3 Monnsɔ gya wɔ mo tenabea biara homeda.” 4 Mose toaa so ka kyerɛɛ Israelfo no sɛ: “Nea Yehowa aka ni, 5 ‘Munyi ntoboa mma Yehowa.+ Obiara a ne koma ka no+ no mfa nneɛma yi mmrɛ Yehowa: sika kɔkɔɔ, dwetɛ, ne kɔbere+ 6 ne ahama bruu, tankɔkɔɔ, koogyan, nwera, ne abirekyi nhwi,+ 7 ne adwennini nhoma a wɔahyɛ no kɔkɔɔ, ne sukraman nhoma, ne ɔkanto dua, 8 ne ngo a wɔde begu kanea mu, ne balsam ngo a wɔde bɛyɛ ɔsrango ne aduhuam,+ 9 ne sohambo ne abohene foforo a wɔde besisi asɔfotade+ ne nkatabo+ no mu. 10 “‘Na wɔn a wɔwɔ nyansa koma+ nyinaa mmra mmɛyɛ nea Yehowa ahyɛ nyinaa. 11 Wɔmmɛyɛ ntamadan no ne ɛho nneɛma ne ne nkataso, ɛho nkawa ne nnua ne nea wɔde bɛbeabea mu, ɛho adum ne ne nnyinaso; 12 Adaka+ no ne nnua+ a wɔde bɛsoa ne ne mmuaso,+ ne ntwamutam+ a ɛsɛn hɔ no; 13 ɔpon+ no ne nnua a wɔde bɛsoa ne ɛso nneɛma nyinaa, ne paanoo a wɔde ba Onyankopɔn anim;+ 14 ne kaneadua+ no ne ɛho nneɛma ne akanea a esisi so ne ngo+ a wɔde begu mu; 15 ne muka a wɔbɛhyew aduhuam wɔ so+ ne nnua a wɔde bɛsoa; ne ɔsrango ne aduhuam;+ ne ntama a ɛsɛn ntamadan no ano; 16 ne muka+ a wɔbɛbɔ so ɔhyew afɔre ne kɔbere nkantankantan a ɛda so, ne nnua a wɔde bɛsoa ne nneɛma a aka nyinaa; ne ɛsɛn+ no ne ne nnyinaso; 17 ne ntama a ɛsensɛn adiwo,+ adum a ɛwɔ hɔ ne ne nnyinaso; ne ntama a ɛsɛn adiwo no pon ano; 18 ne ntamadan no ho mpɛɛwa ne adiwo no mpɛɛwa ne ɛho nhama;+ 19 ne ntade+ a wɔanwene a wɔde bɛsom wɔ kronkronbea hɔ, ɔsɔfo Aaron ntade kronkron+ ne ntade a ne mma de bɛsom sɛ asɔfo no.’” 20 Ɛnna Israel asafo no nyinaa fii Mose anim kɔe. 21 Na obiara a ne koma kaa no+ no bae, na obiara a ne honhom kaa no no yii ntoboa maa Yehowa sɛ wɔmfa nyɛ ahyiae ntamadan no ne ɛhɔ som adwuma nyinaa ne ntade kronkron no. 22 Mmarima ne mmea nyinaa, obiara a ne koma kaa no no bae. Wɔde nkapo ne asomuade ne nkawa ne mmea agude bae; wɔde biribiara a wɔde sika kɔkɔɔ ayɛ bae, kyerɛ sɛ obiara a ɔpɛ sɛ ɔde sika kɔkɔɔ brɛ Yehowa sɛ ohim afɔre no.+ 23 Na obiara de ahama bruu, tankɔkɔɔ, koogyan, nwera, abirekyi nhwi, adwennini nhoma a wɔahyɛ no kɔkɔɔ, ne sukraman nhoma a ɔwɔ bae.+ 24 Obiara a oyii dwetɛ ne kɔbere sɛ ne ntoboa no de brɛɛ Yehowa, na obiara a ɔwɔ ɔkanto dua no nso de bae sɛ wɔmfa nyɛ adwuma no. 25 Na mmea a wɔwɔ nimdeɛ+ nyinaa de wɔn nsa too asaawa, na wɔde nea wɔtoe no bae, ahama bruu, tankɔkɔɔ, koogyan, ne nwera. 26 Na mmea a wɔwɔ nimdeɛ a wɔn koma kaa wɔn nyinaa nso too abirekyi nhwi. 27 Nea Israel mpanyimfo nso de bae ne sohambo ne abo a wɔde besisi asɔfotade ne nkatabo no mu,+ 28 ne balsam ngo ne ngo a wɔde begu akanea mu ne nea wɔde bɛyɛ ɔsrango ne aduhuam.+ 29 Ɔbarima anaa ɔbea biara a ne koma kaa no no de biribi bae sɛ wɔmfa nyɛ adwuma no, sɛnea Yehowa hyɛɛ Mose no. Israelfo fi wɔn pɛ mu de ayɛyɛde brɛɛ Yehowa.+ 30 Afei Mose ka kyerɛɛ Israelfo no sɛ: “Hwɛ, Yehowa afrɛ Hur ba Uri ba Besalel+ a ofi Yuda abusuakuw mu. 31 Na ɔde Onyankopɔn honhom ahyɛ no mã, na wama no nyansa ne ntease ne nimdeɛ a ebetumi ama ɔde ahokokwaw ayɛ adwuma biara, 32 na ɔbɛyɛ odwumfo a ɔwɔ sika ne dwetɛ ne kɔbere ho nimdeɛ,+ 33 ne adwene a ebetumi ama ɔde abo adi adwini na wasen nnua ayɛ nneɛma horow.+ 34 Na ɔde ahyɛ ne komam sɛ ɔnkyerɛkyerɛ, ɔno ne Ahisamak ba Oholiab+ a ofi Dan abusuakuw mu. 35 Na wama wɔn nyansa+ a wɔde bɛyɛ adwumfo adwuma na wɔde asaawa adi adwini,+ na wɔde ahama bruu ne tankɔkɔɔ ne koogyan ne nwera anwene nneɛma, ntamanwemfo a wotumi yɛ adwuma biara, nnipa a wɔde wɔn adwene di adwini horow.


1 Mose 8 AKCB - Matteus 8 LB\n1 Mose 8:1-22\n1Nanso Onyankopɔn kaee Noa ne wuram mmoa a na wɔne no wɔ Adaka no mu no, na ɔmaa mframa bɔ faa asase so, na nsu no twee. 2Asuti a ɛwowɔ asase ase no mu nsu a ɛbobɔe no gyaee ba, na ɔsoro mfɛnsere no nso mu toto maa osu no gyaee tɔ. 3Nsu no toaa so twe fii asase so. Nnafua ɔha ne aduonum akyi no, na nsu no atwe koraa. 4Ɔsram a ɛto so ason no da a ɛto so dunson so, Adaka no kɔtaa Ararat mmepɔw so. 5Nsu no toaa so, twee ara kosii ɔsram a ɛto so du no so. Na ɔsram no da a edi kan no, mmepɔw no atifi daa adi.\n6Adaduanan akyi no, Noa buee mfɛnsere a otwa too Adaka no ho no, 7na ɔsomaa kwaakwaadabi ma odii akɔneaba kosii sɛ nsu no nyinaa yow fii asase no so. 8Afei, ɔsomaa aborɔnoma sɛ ɔnkɔhwɛ sɛ asase no so awo ana. 9Nanso aborɔnoma no annya baabi ansi, efisɛ na nsu no akata asase no so nyinaa. Enti ɔsan baa Noa nkyɛn ma Noa teɛɛ ne nsa soo ne mu de no baa Adaka no mu. 10Noa twɛn nnanson, na ɛno akyi no, ɔsan somaa aborɔnoma no bio. 11Bere a aborɔnoma no san baa ne nkyɛn anwummere no, na ngodua ahabammono a watew tua nʼano. Ɛno na ɛmaa Noa huu sɛ nsu no atwe afi asase no so. 12Noa twɛn nnanson bio, na ɔsan somaa aborɔnoma no, nanso wansan amma ne nkyɛn bio.\n13Na ɛbaa sɛ Noa dii mfe ahansia ne baako, ɔsram a edi kan no mu da a edi kan no, na nsu no atwe afi asase no so. Enti Noa yii Adaka no suhyɛ no, na ohuu sɛ asase so awo. 14Ɔsram a ɛto so abien no da a ɛto so aduonu ason so no na asase no so woo koraa.\n15Onyankopɔn ka kyerɛɛ Noa se, 16“Wo ne wo yere ne wo mmabarima ne wɔn yerenom mfi Adaka no mu mpue. 17Yi abɔde biara a nkwa wɔ mu a wɔwɔ wo nkyɛn, a ɛyɛ nnomaa, mmoa ne mmoa a wɔnam asase so nyinaa fi Adaka no mu sɛnea ɛbɛyɛ a, wɔn ase bɛdɔ wɔ asase so.”\n18Enti Noa ne ne mmabarima ne ne yere ne ne mmabarima yerenom fii Adaka no mu. 19Mmoa no nyinaa ne abɔde a wɔnam asase so nyinaa ne nnomaa nyinaa ne biribiara a ɛnam asase so nyinaa fii Adaka no mu saa ara mmaako mmaako.\nOnyankopɔn Bɔ A Ɔhyɛɛ Noa\n20Na Noa sii afɔremuka maa Awurade. Ɔfaa mmoa ne nnomaa a wɔn ho tew, de bɔɔ ɔhyew afɔre wɔ afɔremuka no so. 21Awurade tee afɔre a Noa bɔe no huam no, ɔkaa wɔ ne koma mu se, “Ɛwɔ mu sɛ bɔne ahyɛ onipa koma ma fi ne mmofraase de, nanso merenni onipa akyi nnome asase bio. Na merensɛe abɔde a nkwa wɔ mu bio sɛnea mayɛ yi.\n22“Mmere dodow a asase da so wɔ hɔ yi,\nogu ne otwa,\nawɔw ne ahuhuru,\nasusow ne ɔpɛ,\nawia ne anadwo\nto rentwa da.”\nAKCB : 1 Mose 8


Bible Mu Nsɛm Ngo Bepɔw no So - Yehowa Adansefo Intanɛt Dwumadibea\nYESU ni wɔ Ngo Bepɔw no so. Mmarima baanan a wɔka ne ho no yɛ n’asomafo. Wɔyɛ Andrea ne Petro a wɔyɛ anuanom, ne Yakobo ne Yohane a wɔn nso yɛ anuanom. Onyankopɔn asɔrefi a na ɛwɔ Yerusalem no na wuhu wɔ hɔ no.\nNá nnanu atwam fi bere a Yesu traa afurum ba so baa Yerusalem no. Ɛyɛ Benada. Saa da no anɔpa bere mu no Yesu kɔɔ asɔrefi hɔ. Ɛhɔ no asɔfo no bɔɔ mmɔden sɛ wɔbɛkyere Yesu akum no. Nanso na wosuro efisɛ na nkurɔfo no pɛ Yesu asɛm.\nYesu frɛɛ nyamesom mpanyimfo no ‘Awɔ ne awɔ mma!’ Afei Yesu kae sɛ Onyankopɔn bɛtwe wɔn aso esiane nneɛma bɔne a wɔayɛ no nyinaa nti. Ɛno akyi no Yesu baa Ngo Bepɔw no so, na asomafo baanan yi fii ase bisabisaa no nsɛm. Wunim asɛm a wɔrebisa Yesu no?\nAsomafo no rebisabisa nsɛm a ɛfa daakye ho. Wonim sɛ Yesu bɛma bɔne nyinaa aba awiei wɔ asase so. Nanso na wɔpɛ sɛ wohu berea eyi bɛba. Bere bɛn na Yesu bɛba bio sɛ Ɔhene?\nNa Yesu nim sɛ sɛ ɔsan ba bio a n’akyidifo a wɔwɔ asase so rentumi nhu no. Nea enti a ɛte saa ne sɛ ɔsoro na ɔbɛtra, na wɔrentumi nhu no wɔ hɔ. Enti Yesu kaa nneɛma a ebesisi asase so bere a ofi soro redi tumi sɛ Ɔhene no binom kyerɛɛ n’asomafo no. Dɛn ne nneɛma yi binom?\nYesu kae sɛ ɔko akɛse bɛba, na nnipa pii bɛyareyare na ɔkɔm ade wɔn, nsɛmmɔnedi bɛkɔ anim pii, na asasewosow akɛse bɛba. Yesu kae nso sɛ wɔbɛka Onyankopɔn ahenni ho asɛmpa no wɔ asase so baabiara. So yɛahu saa nneɛma yi wɔ yɛn bere so anaa? Yiw! Enti yetumi hu sɛ Yesu redi hene wɔ soro. Ɛrenkyɛ ɔbɛma nneɛma bɔne nyinaa aba awiei wɔ asase so.\nWɔ mfonini no mu no, mmarima yi mu hena ne Yesu, na henanom na wɔka ne ho no?\nDɛn na asɔfo no bɔɔ mmɔden sɛ wɔbɛyɛ Yesu wɔ asɔrefi hɔ, na dɛn na ɔka kyerɛɛ wɔn?\nDɛn na asomafo no bisaa Yesu?\nAdɛn nti na Yesu kaa nneɛma bi a ebesisi asase so bere a ɔredi tumi sɛ Ɔhene wɔ soro no ho asɛm kyerɛɛ n’asomafo no?\nDɛn na Yesu kae sɛ ebesisi ansa na wayi bɔne nyinaa afi asase so?\nKenkan Mateo 23:1-39.\nƐwom, Kyerɛwnsɛm no kyerɛ sɛ wiase abodin a wɔde bedi dwuma no betumi afata, nanso dɛn na Yesu nsɛm a ɛwɔ Mateo 23:8-11 da no adi wɔ abodin a wɔde hoahoa obi wɔ Kristofo asafo no mu no ho? (Aso. 26:25; Rom. 13:7; 1 Pet. 2:13, 14)\nDɛn na Farisifo no de dii dwuma de bɔɔ mmɔden sɛ wɔde besiw nkurɔfo kwan na wɔammɛyɛ Kristofo, na ɔkwan bɛn so na nyamesom akannifo de akwan a ɛtete saa ara adi dwuma wɔ nnɛ mmere yi mu? (Mat. 23:13; Luka 11:52; Yoh. 9:22; 12:42; 1 Tes. 2:16)\nKenkan Mateo 24:1-14.\nƆkwan bɛn so na wɔasi hia a boasetɔ ho hia no so dua wɔ Mateo 24:13?\nDɛn na asɛm “awiei no” a ɛwɔ Mateo 24:13 no kyerɛ? (Mat. 16:27; Rom. 14:10-12; 2 Kor. 5:10)\nKenkan Marko 13:3-10.\nDɛn asɛm na ɛwɔ Marko 13:10 a ɛkyerɛ sɛnea ahenni ho asɛmpaka adwuma no gye ntɛmpɛ, na ɛsɛ sɛ Yesu nsɛm no ka yɛn ma yɛyɛ dɛn? (Rom. 13:11, 12; 1 Kor. 7:29-31; 2 Tim. 4:2)\nAwieeɛ No Abɛn?\nKenkan nneɛma nnan bi a Bible ka sɛ ɛbɛbom asisi a ɛbɛma yɛahu sɛ yɛwɔ awieeɛ bere no mu.


“Sɛ anka wode me besie ɔda mu\nde me ahintaw kosi sɛ wʼabufuw betwa mu!\nSɛ anka wobɛhyɛ me bere\nna afei woakae me!\nSɛ onipa wu a ɔbɛba nkwa mu bio ana?\nMʼaperedi nna mu nyinaa\nmɛtwɛn akosi sɛ me foforoyɛ bɛba.\nWobɛfrɛ na megye wo so;\nwʼani begyina abɔde a wo nsa ayɛ.\nAfei wobɛkan mʼanammɔntu\nna worenni me bɔne akyi.


1 Peter 3 NIRV - Petro I 3 NA-TWI | Biblica América Latina\n1 Peter 3 NIRV - Petro I 3 NA-TWI\n1Saa ara nso na ɔyerenom nso ɛsɛ sɛ mobrɛ mo ho ase ma mo kununom sɛnea ɛbɛyɛ a sɛ wɔn mu bi nnye asɛm no nni a, mo suban pa no bɛtwetwe wɔn ama wɔagye asɛm no adi. 2 Ɛho nhia sɛ mobɛka biribi, efisɛ, wobehu sɛ obu ne nidi wɔ mo suban mu.\n3 Mommfa nneɛma foforo bi nnkeka mo ho mma mo ho nnyɛ fɛ; sɛ ɛyɛ ɔkwan a mofa so kyekyere mo ti, anaa adwinni a mode siesie mo ho, anaa ntama a mufura. 4 Ahoɔfɛ yɛ komamutew. Ɛno na ɛyɛ ahoɔfɛ a edwo na ɛwɔ honhom a ɛyɛ dinn a ɛsɔ Onyankopɔn ani. 5 Saa kwan yi so na mmea gyidifo a wɔtenaa ase tete no a na wɔwɔ anidaso wɔ Onyankopɔn mu no nam brɛɛ wɔn ho ase maa wɔn kununom, de kyerɛɛ wɔn ahoɔfɛ.\n6 Sara yɛɛ saa ara. Otiee Abraham asɛm frɛɛ no “Me wura.” Sɛ moyɛ papa na munsuro hwee a, mprempren moyɛ ne mmabea.\n7 Mo okununom nso saa ara na ɛsɛ sɛ mudwen mo yerenom ho wɔ mo asetena mu. Momfa nidi mma wɔn na munhu mmerɛw a wɔyɛ na munhu sɛ wɔne mo yɛ adedifo, na biribi ansiw mo mpaebɔ kwan.\n8 Mo nyinaa montena ase asomdwoe mu. Munnya ɔtema mma mo ho mo ho. Monnodɔ mo ho mo ho, na monyɛ ahummɔbɔ, na mommrɛ mo ho ase. 9 Mommfa bɔne nntua bɔne so ka, na mommfa ɔyaw nso nntua ɔyaw so ka. Na mmom daa, munhyirahyira, efisɛ, ɛno nti na wɔfrɛɛ mo na moanya nhyira.\n10 Efisɛ, Kyerɛwsɛm no ka se, “Obiara a ɔpɛ sɛ ɔtena ase yiye na ohu nna pa no, ɛnsɛ sɛ ɔka kasa bɔne, na ɛsɛ sɛ ogyae atorotwa. 11 Ɛsɛ sɛ ɔtew ne ho fi bɔne ho na ɔyɛ papa, na otiw asomdwoe akyi na odi akyi. 12 Efisɛ, Awurade ani wɔ atreneefo so na otie wɔn mpaebɔ na otia wɔn a wɔyɛ bɔne.”\n13 Sɛ wopere sɛ wopɛ sɛ woyɛ nea ɛteɛ a, hena na ɔbɛhaw wo? 14 Na sɛ ɛba mpo sɛ woyɛ nea ɛteɛ na wuhu ho amane a, w’ani gye. Munnsuro nnipa, na mommma hwee nnhaw mo. 15 Momfa nidi mma Kristo wɔ mo koma mu, na monyɛ no mo Awurade. Bere biara a obi bebisa mo gyidi a mowɔ wɔ mo mu ho asɛm no, monkyerɛ no ase. 16 Momfa obu ne nidi mma saa mmuae no. Momma mo adwene mu nna hɔ sɛnea ɛba sɛ wɔyeyaw mo a, wɔn a wɔyeyaw mo sɛ moyɛ Kristo akyidifo no anim begu ase wɔ yeyaw a wɔyeyaw mo no ho. 17 Efisɛ, sɛ ɛyɛ Onyankopɔn pɛ sɛ mubehu amane a, eye sɛ mubehu ade trenee a moyɛe ho amane sen sɛ mobɛyɛ bɔne.\n18 Efisɛ, Kristo no ankasa wu maa mo. Owuu pɛn koro maa mo bɔne ne onipa trenee ne onipa bɔne sɛnea ɛbɛma moatumi akɔ Onyankopɔn nkyɛn. Wokum no honam mu, nanso ɔsɔree honhom mu, 19 na ne honhom tebea mu no, ɔkɔkaa Asɛmpa no kyerɛɛ ahonhom a wɔda afiase no. 20 Eyinom yɛ ahonhom a na wonnye Onyankopɔn nni, enti ɔtɔɔ ne bo ase twɛn bere a na Noa resen ne hyɛn no. Wɔnam nsu no so gyee nnipa baawɔtwe nkwa. 21 Eyi kyerɛ yɛn asubɔ ho kwan; na ɛno na egye mo nkwa mpremprem no. Ɛnyɛ honam ani fi hohoro na mmom, ɛyɛ bɔ a Onyankopɔn fi adwene pa mu ahyɛ. Ɛnam Yesu Kristo wusɔre so gye mo nkwa. 22 Ɔno na ɔkɔ soro na ɔte Onyankopɔn nifa so na odi abɔfo nyinaa ne soro atumfo ne wɔn tumi so.\nNA-TWI : Petro I 3


8 Akyiri yi, ɛbae sɛ Dawid kaa Filistifo+ no gui, dii wɔn so nkonim,+ na Dawid gyee Meteg-Amma fii Filistifo no nsam. 2 Na ɔkaa Moabfo+ nso gui, na ɔma wɔdedaa fam, de susuhama susuw wɔn; osusuw ahama abien sɛ wonkum wɔn, ne hama biako pɛpɛɛpɛ sɛ wɔntena nkwa mu.+ Na Moabfo bɛyɛɛ Dawid nkoa+ a wotua tow ma no.+ 3 Na Dawid kum Soba+ hene Rehob ba Hadadeser+ bere a na ɔresan akɔko agye asubɔnten Eufrate ho nkurow no.+ 4 Na Dawid ko gyee apɔnkɔsotefo apem ahanson ne mmarima mpem aduonu a wɔnam fam+ fii ne nsam. Ɛnna Dawid twitwaa nteaseɛnam apɔnkɔ+ no nyinaa nantin ntini,+ na ogyaw nteaseɛnam apɔnkɔ no mu ɔha. 5 Bere a Siriafo a wɔwɔ Damasko+ no bae sɛ wɔrebɛboa Soba hene Hadadeser no, Dawid kunkum Siriafo mmarima mpem aduonu abien.+ 6 Afei, Dawid de asraafodɔm+ koguu Siria a ɛwɔ Damasko, na Siriafo bɛyɛɛ Dawid nkoa a wotua tow ma no.+ Na Yehowa bɔɔ Dawid ho ban baabiara a ɔkɔe.+ 7 Afei nso Dawid sesaw sika kɔkɔɔ akyɛm+ a na ekurakura wɔn a wɔhyɛ Hadadeser ase no, na ɔde baa Yerusalem. 8 Na Ɔhene Dawid faa kɔbere bebree pa+ fii Hadadeser nkurow Beta* ne Berota mu kɔe. 9 Hamat+ hene Toi* tee sɛ Dawid aka Hadadeser asraafodɔm no nyinaa agu.+ 10 Enti Toi somaa ne ba Yoram kɔɔ Ɔhene Dawid nkyɛn kokyiaa no,+ na ɔmaa no amo sɛ ɔne Hadadeser ako aka no agu, (nea ɛwom ne sɛ, na Hadadeser taa ne Toi di ako), na ɔde dwetɛ ne sika ne kɔbere nneɛma nyinaa bi kɔmaa no.+ 11 Ɔhene Dawid hyiraa eyinom nyinaa so maa Yehowa, sɛnea ohyiraa dwetɛ ne sika kɔkɔɔ a ogye fii amanaman a odii wɔn so nkonim no nyinaa nkyɛn so no;+ 12 efi Siria ne Moab+ ne Ammon asefo ne Filistifo+ ne Amalekfo+ nsam ne Soba+ hene Rehob ba Hadadeser asade mu. 13 Bere a Dawid kɔkaa Edomfo mpem dunwɔtwe+ gui wɔ Nkyene Bon+ no mu bae no, ogyee din. 14 Na ɔde asraafodɔm koguu Edom;+ ɔde asraafodɔm no koguu Edom baabiara, na Edomfo nyinaa bɛyɛɛ Dawid nkoa.+ Na Yehowa bɔɔ Dawid ho ban baabiara a ɔkɔe.+ 15 Dawid kɔɔ so dii Israel nyinaa so hene;+ Dawid buu atɛn na odii asɛntrenee+ maa ne man+ nyinaa daa. 16 Ná Seruia ba Yoab+ na ɔda asraafo no ano, na Ahilud ba Yehosafat+ nso ne ɔhene krakye. 17 Ná Ahitab ba Sadok+ ne Abiatar ba Ahimelek+ na wɔyɛ asɔfo, na Seraia nso ne ɔkyerɛwfo. 18 Ná Yehoiada ba Benaia+ na ɔda Keretifo+ ne Peletifo+ no ano, na Dawid mma no nso yɛ asɔfo.*+\n^ Ɛno ara na wɔfrɛ no “Tibhat” wɔ 1Be 18:8 no. Fa toto “Teba” ho wɔ Ge 22:24.\n^ Ɔno ara na wɔfrɛ no “Tou” wɔ 1Be 18:9 no.


1 Kings 7 KJV – 1 Ahemfo 7 ASCB | Biblica\n1 Kings 7 KJV – 1 Ahemfo 7 ASCB\n1 Ahemfo 7:1-51\nSalomo Si Nʼahemfie\n1Salomo sane sii ɔno ankasa nʼahemfie. Na mfirinhyia dumiɛnsa na ɔde wiee ahemfie no sie. 2Na wɔfrɛ Salomo adan no mu baako Lebanon Kwaeɛm Ahemfie.7.2 Na wɔfrɛ no Lebanon Kwaeɛ Ahemfie ɛfiri sɛ, na wɔahyehyɛ sida adum no te sɛ kwaeɛm nnua. Na sida no firi Lebanon. Na ne ntentenemu yɛ anammɔn ɔha ne aduonum. Ne tɛtrɛtɛ yɛ anammɔn aduɔson enum, ɛnna ne ɔsorokɔ yɛ anammɔn aduanan enum. Na ntweneduro nsamsoɔ no mpunan no deda ntweneduro fadum ɛnan a wɔatoto ahyehyɛ no tee so. 3Na wɔabɔ ntweneduro nsamsoɔ a ɛtwere mpunan aduanan enum a ɛno nso gugu fadum a wɔatoto, ahyehyɛ no ntentenesoɔ mmiɛnsa mu a, dunum na ɛwɔ ntentenesoɔ baako biara mu. 4Afasuo no fa biara, mpomma sesa so mmiɛnsa mmiɛnsa a ɛdidi nhwɛanimu. 5Apono no akwan nyinaa, wɔayɛ no ahinanan mmiɛnsa mmiɛnsa a ɛdidi nhwɛanimu.\n6Ɔsii afadum asa a ne ntentenemu yɛ anammɔn aduɔson enum, na ne tɛtrɛtɛ yɛ anammɔn aduanan enum. Na ntwonoo a wɔakuru so wɔ animu a ɛsi afadum so.\n7Na ahennwa asa a na wɔnim no sɛ atemmuo asa nso wɔ hɔ. Ɛhɔ na na Salomo tena, di nsɛm. Na wɔde ntweneduro asam firi fam, de kɔsi nsamsoɔ so. 8Baabi a na Salomo teɛ no twa asɛnniiɛ a ɛwɔ asa no akyi no ho hyia. Ɛkwan korɔ no ara so na wɔfa de siiɛ. Ɔsii ne dan no sɛso de maa Farao babaa a na ɔyɛ ne yerenom no mu baako.\n9Aboɔ akɛseɛ a wɔatwa no pɛpɛɛpɛ a ne boɔ yɛ den yie na wɔde sii saa adan no. 10Aboɔ a wɔde too ɛdan no fapem no ntentenemu yɛ anammɔn dunum, ɛnna ebi nso ntentenemu yɛ anammɔn dumienu. 11Aboɔ a ne boɔ yɛ den yie a wɔde sii afasuo no nso, na wɔasusu, atwa no pɛpɛɛpɛ a ntweneduro mpunan nso ka ho. 12Adihɔ kɛseɛ no afasuo no nso, wɔto de ntweneduro mpunan aduntire baako biara too aboɔ a wɔatwa aduntire mmiɛnsa biara so, te sɛ afasuo a ɛwɔ Awurade Asɔredan mfimfini mu hɔ a ntwonoo kwan ka ho.\nNneɛma A Wɔde Siesie Asɔredan No Mu\n13Ɔhene Salomo bisaa ɔbarima bi a ɔfiri Tiro a ne din de Huram ase sɛ ɔmfiri Tiro mmra, 14ɛfiri sɛ, na ɔyɛ odwumfoɔ a ɔnim kɔbere mfrafraeɛ ho adwinneɛ yie. Na ɔyɛ Israelni fa, ɛfiri sɛ, ne maame yɛ okunafoɔ a ɔfiri Naftali abusuakuo mu. Nʼagya nso na ɔyɛ adwuma wɔ baabi a wɔnane nnadeɛ wɔ Tiro. Enti, ɔbɛyɛɛ adwuma maa ɔhene Salomo.\n15Huram twaa kɔbere mfrafraeɛ afadum mmienu a emu biara ɔsorokɔ yɛ anammɔn aduonu nson, ɛnna ne kankomu nso yɛ anammɔn dunwɔtwe. 16Afadum no apampam no, ɔde kɔbere mfrafraeɛ yɛɛ aduntire a emu biara ɔsorokɔ yɛ anammɔn nson ne fa. 17Ntaasoɔ biara nso, wɔde atena a wɔanwono nson ne nkɔnsɔnkɔnsɔn na ahyehyɛ ho. 18Na ɔyɛɛ ateaa nsɛso a ɛsesa so tee mmienu bebaree atena a wɔanwono no de siesiee aduntire a ɛwɔ afadum no atifi. 19Ntaasoɔ a ɛwɔ afadum a ɛwɔ ntwonoo no mu no, na wɔayɛ no sɛ sukooko a ne ɔsorokɔ yɛ anammɔn nsia. 20Ntaasoɔ biara a na ɛwɔ afadum mmienu no so no nso, na ateaa nsɛso ahanu a wɔahyehyɛ no tee tee mmienu atwa ho ahyia a, ɛbɛn kankonimu a ɛtoa atena a wɔanwono no so. 21Huram de afadum no sisii Asɔredan no ɛkwan ano a baako kyerɛ anafoɔ fam na baako nso kyerɛ atifi fam. Ɔtoo baako a ɛkyerɛ anafoɔ fam no din Yakin (Ɔde atim hɔ) ɛnna deɛ ɛkyerɛ atifi fam no, ɔtoo no Boas (Ne mu na ahoɔden wɔ). 22Afadum no aduntire no, wɔyɛɛ no sɛ sukooko. Saa na ɔyɛ de wiee afadum no ho adwuma.\n23Afei, Huram twaa dwaresɛn kurukuruwa kɛseɛ bi a ɛfiri ano kɔka ano no yɛ anammɔn dunum. Wɔtoo no edin Ɛpo. Na emu tenten yɛ anammɔn nson ne fa, na ne kankomu nso yɛ anammɔn aduanan enum. 24Ɛpo no ano pɛɛ na na wɔde nkoraa a wɔadi no adwini atwa ho ahyia. Na nkoraa bɛyɛ nsia a ɛkwan a ɛdeda wɔn ntam yɛ anammɔn baako. Na wɔayɛ ama ayɛ sɛ dwaresɛn no fa bi.\n25Na Ɛpo no si nsiaseɛ a ɛyɛ kɔbere mfrafraeɛ anantwie dumienu sɛso so. Na wɔn nyinaa ani kyerɛkyerɛ abɔntene. Mmiɛnsa ani kyerɛ atifi fam. Mmiɛnsa ani kyerɛ atɔeɛ fam. Mmiɛnsa kyerɛ anafoɔ fam, ɛnna mmiɛnsa nso ani kyerɛ apueeɛ fam. 26Na Ɛpo no afasuo mu pipiripie bɛyɛ nsateakwaa mmiɛnsa, na ano no ntrɛmu te sɛ bonsua, na na ɛte sɛ sukooko a apaeɛ. Na ɛbɛtumi akora nsuo bɛyɛ gyare mpem dubaako.\n27Huram sane yɛɛ nteaseɛnam edu a wɔde twe nsuo a emu biara tentenemu yɛ anammɔn nsia na ne tɛtrɛtɛmu nso yɛ anammɔn nsia, ɛnna ne ɔsorokɔ yɛ anammɔn ɛnan ne fa. 28Na sɛdeɛ wɔyɛɛ nteaseɛnam no ne sɛ, ɛwowɔ mfomfamsoɔ ntrawantrawa a wɔabram so. 29Wɔde agyata, anantwie ne Kerubim a wɔasene siesiee mfomfamsoɔ no ne nnadeɛ a wɔde bram ɛpono akyi no. Agyata no ne anantwie no so ne wɔn ase na wɔagu nhwiren a wɔahyehyɛ, de asiesie wɔn. 30Na saa nteaseɛnam no mu biara wɔ kɔbere mfrafraeɛ ntwahonan ɛnan ne kɔbere mfrafraeɛ ntwahodadeɛ. Na nteaseɛnam biara twɛtwɛwa no wɔ nnyinasoɔ afadum de ma kɔbere mfrafraeɛ dwaresɛn no; saa nnyinasoɔ no ho na wɔadi nhwiren a wɔahyehyɛ adwini. 31Nteaseɛnam no biara wɔ nnyinasoɔ kurukuruwa bi wɔ nʼatifi ma dwaresɛn no. Na ɛhwire mu, kɔ soro bɛyɛ anammɔn baako ne fa wɔ teaseɛnam no atifi te sɛ ntaamudeɛ kurukuruwa bi. Na ano a abue no yɛ anammɔn mmienu ne nsateakwaa mmiɛnsa. Ɛho no na wɔde nhwiren a wɔahyehyɛ adwinnie asiesie. Na nteaseɛnam no mfomfamsoɔ no yɛ ahinanan na ɛnyɛ kurukuruwa. 32Mfomfamsoɔ no ase na ntwahonan ɛnan a wɔde atoa ntwahodadeɛ so a wɔagu ne nyinaa atoa mu ayɛ baako no hyehyɛ. Na ɛfiri ntwahonan no kanko ano kɔsi ano yɛ anammɔn mmienu ne nsateakwaa mmiɛnsa, 33a na ɛte sɛ teaseɛnam a ɛwɔ ntwahonan mmienu. Emu ntwahodadeɛ, mpadeɛ, hankra ne ne brɛmo no nyinaa, wɔde kɔbere mfrafraeɛ na ɛyɛeɛ.\n34Na teaseɛnam no ahanan nyinaa nsosɔmu wowɔ hɔ, na ne nyinaa nso, wɔagu atoa mu baako, ma ɛne teaseɛnam no atoa mu. 35Nteaseɛnam no mu biara atifi no, na na hankra bi a ne tɛtrɛtɛ yɛ nsateakwaa nkron wɔ. Nsosɔmu no ne nkyɛnkyɛn mfomfamsoɔ no nso, wɔagu ma ɛne teaseɛnam no atoa mu. 36Wɔde Kerubim, agyata ne mmɛdua a wɔasene siesiee mfomfamsoɔ no ne nnyinasoɔ ahodoɔ no ho baabiara a ɛkwan wɔ. Na wɔagu nhwiren a wɔahyehyɛ atwa ho nyinaa ahyia. 37Nsuo nteaseɛnam edu no, na ne nyinaa akɛseɛ yɛ pɛ, na ne nyinaa sesɛ, na wɔguu ne nyinaa wɔ ade korɔ mu.\n38Huram sane yɛɛ kɔbere mfrafraeɛ dwaresɛn edu de maa nteaseɛnam no mu biara. Na dwaresɛn no mu tɛtrɛtɛ yɛ anammɔn nsia a ɛtumi kora nsuo gyare ahanu aduonu. 39Ɔhyehyɛɛ nsuo nteaseɛnam no enum wɔ Asɔredan no anafoɔ fam ɛnna enum nso wɔ atifi fam. Wɔde Ɛpo no sii Asɔredan no anafoɔ apueeɛ fam twɛtwɛwa so. 40Afei, ɔyɛɛ nkukuo, sofi ne dwaresɛn a ɛho hia.\nNe korakora no, Huram wiee biribiara a ɔhene Salomo kyerɛɛ no sɛ ɔnyɛ wɔ Awurade Asɔredan no ho:\naduntire a wɔayɛ no sɛ asansuo mmienu a ɛsisi afadum no atifi,\nnkɔnsɔnkɔnsɔn mmienu a wɔde asiesie aduntire no,\n42ateaa nsɛso ahanan a ɛsensɛn nkɔnsɔnkɔnsɔn a ɛgu aduntire no so (ateaa a wɔahyehyɛ no ntentenesoɔ mmienu a ebiara sa nkɔnsɔnkɔnsɔn a ɛsensɛn aduntire a ɛwɔ afadum no atifi no so no),\n43nsuo nteaseɛnam edu a dwaresɛn edu sisi soɔ,\n44Ɛpo no ne anantwie dumienu a ɛhyehyɛ aseɛ,\n45Nkukuo, sofi ne dwaresɛn.\nNa nkuku ne nkaka a Huram yɛ maa ɔhene Salomo de guu Awurade Asɔredan mu no nyinaa yɛ kɔbere mfrafraeɛ a wɔapɔ ho. 46Ɔhene ma wɔguu no kankua a na ɛwɔ Yordan bɔnhwa a na ɛwɔ Sukot ne Saretan ntam no mu. 47Salomo ankari nkuku ne nkaka no, ɛfiri sɛ, na ɛdɔɔso dodo; na kɔbere mfrafraeɛ no mu duru nso, wɔantumi ankari.\n48Na Salomo de saa nneɛma yi nyinaa siesiee Awurade Asɔredan no mu:\nsikakɔkɔɔ kyerɛ ɛpono a Hyiadan mu Burodo no gu soɔ,\n49sikakɔkɔɔ kaneadua7.49 Na kaneadua baako a ɛwɔ mman nson na na ɛwɔ ntomadan no mu (2 Mose 25.31-40; 26.35). Salomo de nkaneadua edu sii anan. a ɛnnum sisi anafoɔ fam,\nna enum sisi atifi fam wɔ kronkron mu kronkron animu hɔ;\nnhwiren a wɔde asiesie hɔ, nkanea ne nkapɛ a ne nyinaa yɛ sikakɔkɔɔ,\n50nkuruwa, nkanea akapɛ, nsisoɔ, nyowaa ne nkyɛnsee a wɔnoa mu nyinaa yɛ sikakɔkɔɔ nko ara;\nɛkwan ano apono a ɛkɔ kronkron mu kronkron ne Asɔredan no mu ne animu nyinaa, wɔde sikakɔkɔɔ duraa ho.\n51Ɔhene Salomo wiee Awurade asɔredan no ho adwuma nyinaa. Na Salomo de akyɛdeɛ a nʼagya Dawid ato edin no nyinaa a ɛyɛ dwetɛ, sikakɔkɔɔ ne nkuku ne nkaka ba bɛkoraa wɔ adekoradan mu wɔ Awurade Asɔredan mu hɔ.\nASCB : 1 Ahemfo 7